text:
Inte Belgjiche, ancje il vôt pes europeanis al è organizât daûr des trê comunitâts principâls che a componin il paîs, ven a dî i flamants, i valons e la minorance di lenghe todescje che e vîf te part orientâl dal stât.
Tes Flandris i partîts plui votâts a son stâts i cristians democratics (CD&V) cul 23,39% e i liberâi democratics (Open VLD) cul 20,09% che a àn vût trê elets parom. Daûr di lôr, cul 16,22% dai vôts e 2 elets, si à plaçade la estreme diestre indipendentiste dal Vlaams Belang. Intune cu lis europeanis, intes Flandris si votave ancje pal Parlament locâl. Ancje chi i cristians democratics (CD&V) a son stâts i plui votâts, cul 22,9% des preferencis e 32 deputâts suntun totâl di 124. Secont puest, invezit, pal Vlaams Belang che al à vût il 15,3% dai vôts e 21 deputâts. Il partît de estreme diestre flamande però al à pierdût cuasi il 9% dai consens otignûts tes elezions stadis. I liberâi democratics e i socialiscj a àn cjapât sù par jù il 20% des preferencis, ma i prins a àn vût 20 deputâts e i seconts 19. La Gnove Aleance Flamande (N-VA) e à vût 16 elets, la liste Dedecker 8, e i Verts 7. Ancje la minorance di lenghe francese e je presinte intal Parlament flamant cu la elezion di un deputât de Union dai Froncofons. Cun cheste situazion, dut câs, nol sarà masse sempliç cjatâ fûr une maiorance di guvier.
Par chel che al rivuarde lis europeanis, invezit, in Valonie a son stâts i socialiscj a cjapâ plui vôts, ven a dî il 29,22% che i à permetût di cjapâ trê eurodeputâts. Il Moviment Riformadôr al à vût il 26,24% des preferencis e doi elets. Doi eurodeputâts ancje pai ambientaliscj dal Ecolo che a àn vût il 23,28% dai vôts.
Te circoscrizion di lenghe todescje al jere dome un puest a disposizion. A otignîlu al è stât il candidât dal Partît Cristian Sociâl (CSP) cun cuasi un tierç des preferencis totâls.
Font: elections2009-results.eu, 07-08/06/09; Nationalia, 09/06/09


c: text/html

text:
Pe prime volte un tribunâl de Slovachie al à condanât tant che discriminatorie la creazion di “classis speciâls” pai fruts rom. Al centri de vicende judiziarie a son i fats capitâts inte scuele primarie dal paîs di Šarišske Michaľany là che i frutins rom a jerin metûts in classis separadis di chês dai frutins slovacs. I dirigjents de scuele a àn motivât cheste separazion cul fat che cussì si podeve adatâ l’insegnament aes esigjencis specifichis dai fruts rom, ma ancje par vie che une part dai gjenitôrs a vevin menaçât di spostâ i lôr fîs tal câs che si vessin vudis classis mistis. Pes organizazions impegnadis pai dirits umans cheste sentence e je une vore impuartante parcè che e vierç la strade par impedî ogni politiche segregazioniste. Amnesty International e à domandât ancje un intervent dal guvier parcè che, se e je vere che la leç su la educazion e proibìs discriminazion e segregazion nol da definizions specifichis di chestis dôs pratichis e cussì e lasse a ogni scuele la pussibilitât di interpretâ la norme in mût diviers. Lis ONG impegnadis pai dirits umans a spieghin che i problemis principâi che a segnin lis comunitâts rom no son leadis ae lôr nazionalitât, ma ae puaretât e par chest dutis lis istituzions e la societât slovache a varessin di lavorâ par superâ chescj problemis e impegnâsi pe integrazion dai rom, propit a tacâ des scuelis.
Font: Roma Daily News, 23/01/12

robotstxt: allowed

filter: keep


text:
Regjiscj e produtôrs presints ae prime edizion de Mostre dal Cine, che si è tignude a Udin dai 25 ai 28 di Novembar, a àn pandût il lôr entusiasim pe iniziative e le àn calcolade tant che une ocasion impuartante pal cine des nazions europeanis cence stât, massime par inviâ une relazion continuative tra autôrs, realtâts produtivis e distributivis di chestis comunitâts di maniere di fâ sintî di plui il lôr pês a nivel european. I ospits a àn domandât che la Mostre dal Cine di Udin e deventi un pont di riferiment fis pes cinematografiis europeanis che a doprin lis lenghis des nazions cence stât. I regjiscj e i produtôrs che a vignivin de Galizie, dal Paîs Basc, de Catalogne, de Ocitanie, dal Gales e de Bretagne, si son cjatâts cui organizadôrs dal festival ancje par discuti su lis problematichis leadis ae produzion, al jutori economic e ae difusion dai lôr films: plui indenant i ponts di fonde di cheste discussion a saran metûts adun intun document. Tra lis altris, si domande une atenzion e une poie plui grande pal cine intes lenghis minorizadis de bande dai diviers stâts e de Union Europeane. In ocasion dal festival al è ancje vignût fûr il numar 8 de riviste di cine par furlan “Segnâi di lûs” publicât dal CEC.
Font: CEC, 01/02/09


text:
La associazion Lidrîs e Butui e je ative a Turin dal 2003.
Il sodalizi al à chê di “dâ adun e tignî dongje i Furlans che a son a stâ a Turin, te aree metropolitane turinês e inaltrò in Piemont” e di sapontâ la valorizazion e l’ûs de lenghe furlane e la cognossince e il rinovament de culture dal Friûl.
Lidrîs e Butui, cemût che al salte fûr ancje dal so non, e fâs riferiment in dutis lis sôs ativitâts a di une identitât etniche e linguistiche dinamiche, lontanone di cualsisedi mît o mistificazion, fuarte e cussiente de sô evoluzion continue e ducje vere, vive e vivarose. Al è par vie di dut chest che tes sôs finalitâts sociâls a son ancje la promozion des lenghis minoritariis, la difusion dai “valôrs de multiculturalitât e de interculturalitât, de tolerance, dal rispiet, de cognossince, dal dialic e dal confront tra lis personis, lis comunitâts e i popui”, il sburt ae incressite e ae difusion de cussience europeane, la poie ae creativitât tai diviers setôrs de art e de comunicazion, il davuelziment di ativitâts di ricercje su argoments che a son leâts cu la tutele des minorancis, lis migrazions, la Europe e il pluralisim culturâl.
La azion di Lidrîs e Butui intal concret e ten dentri iniziativis e manifestazions culturâls, agregativis e sportivis, inmaneadis in maniere direte o cu la colaborazion di altris sogjets, sei publics sei privâts.
Tra lis iniziativis metudis adun di Lidrîs e Butui a meretin segnaladis lis origjinâls celebrazions dai 3 di Avrîl – la “Fieste de Patrie”, “Fieste dal popul furlan”, “Fieste dai furlans”, inovâl de trasformazion, tal 1077, dal Patriarcjât di Aquilee intun stât autonom (par ce che chest al voleve dî in chê volte) – e dai 27 di Fevrâr, inovâl dal grant riviel dai contadins furlans che al è stât dilunc dal Carnavâl dal 1511 e par chest sielzût de bande di uns pocjis di associazions furlanis tant che “Zornade furlane dai dirits”: a tacâ dal torneu amatoriâl multietnic di balon a 5 ”3 di Avrîl” fintremai ai incuintris dedicâts ae cinematografie, ae musiche e ae leterature furlanis contemporaniis e a chei su la storie dal Friûl e su la tutele des minorancis in Europe.
Un altri cjamp de ativitât dal sodalizi, soredut tai ultins agns, al è chel de assistence di caratar informatîf pai zovins furlans che a vegnin a studiâ a Turin.
Per savênt di più: lidrisebutui@gmail.com.


text:
Ogni mês si fâs la lune, ogni dì si impare une e sù par jù ogni setemane e salte fûr une buine gnove che e tocje la produzion musicâl par furlan, tra premis, jessudis discografichis, events e iniziativis di rilevance internazionâl. Une setemane indaûr e jere chê de biele partecipazion di Loris Vescovo ae serade di premazion de Targa Tenco, sul palc dal teatri Ariston di Sanremo: discors par furlan e un live set di alt nivel, a conferme che il ricognossiment cjapât in chê ocasion al è plui che meretât, «alla faccia del dialetto e dei dialettanti»… Prime ancjemò e jere stade la sodisfazion de edizion di chest an di Suns, il Festival de cjançon in lenghe minoritarie che al cuvierç la Europe alpine e mediteranie, che si à davuelt a Udin. Cumò il svint positîf al è chel che al sofle di Oldenburg, la citât dal nord de Gjermanie là che vinars passât e je stade fate la finâl continentâl dal concors pe musiche tes lenghis minorizadis, Liet International.
Cun di fat il premi finâl al è stât vinçût di Martina Iori, la zovine cjantautore de Val di Fasse che ai 15 di Novembar e veve za colpît lis orelis, il cûr e il cerviel dal public dal teatri Palamostre di Udin e de jurie di Suns. La sô cjançon par ladin ‘Via con mia musega’ e à vût il numar plui alt di ponts de bande de jurie internazionâl che e à valutât lis cjançons e li esibizion di ducj i dîs concorints dal festival fat te Basse Sassonie.
Al è stât un sucès che plui di cualchidun al calcolave pussibil se no ancje probabil za intant de semifinâl dal Liet International pe Europe dal sud, stant che chê cjançon, cussì biele, frescje e semplice e chel istès rafinade e plene di sostance, tra composizion, arangjament e esecuzion, e someave vê dutis lis carateristichis che a coventin par convinci components di jurie cun guscj e ategjaments ancje avonde diferents in cont di musiche e di ûs des lenghis in musiche, tra tradizion e inovazion. Chescj pronostics, fats indenant cun convinzion ma cence masse sunsûr, a àn cjatât conferme inte maniere miôr.
La vitorie di Martina Iori e je la prime afermazion di musiciscj ladins tal Liet International.
La sô afermazion si pues calcolâle ancje une vitorie furlane, almancul par doi motîfs.
Di une bande par vie che, dongje dal baterist di Moena, Enrico Tommasini, le compagnave ancje un musicist furlan, il bassist Mirco Tondon. Di chê altre parcè che la vitorie finâl e je stade une esplicite certificazion de cualitât di Suns, cemût che al è saltât fûr in particolâr chest an. Cun di fat Martina Iori e je rivade a Oldenburg propit par vie di vê cjapât part al festival de Europe alpine e mediteranie che al è nassût in Friûl tal 2009 e che al è stât inmaneât a Udin ancje chest an. Si podarès fevelâ di une dople conferme, stant che simpri di Suns, ma de sô edizion dal an passât, al rivave ancje un altri dai protagoniscj plui interessants de serade di Oldenburg, i rappers sarts Forefingers Up!, che cuntun toc dai contignûts fuarts tant che ‘Sa luxe ‘e su soli’ e cuntune tignude dal palc perfete a àn rivât adore a brincâ il tierç puest te graduatorie finâl, daûr de vincidore e dal Aila Duo. Cheste cubie di cjantantis e musicistis di lenghe sami de Finlandie, secondis in classifiche cuntune cjançon biele e particolâr, ‘Naharij kandâ’, e à vût un premi speciâl daûr de valutazion di ducj i musiciscj.
In confront cu lis edizions di cualchi an indaûr – par esempli chê di Udin dal 2011 – il Liet International al à dât la impression di vê un profîl un tic plui bas, sot diviersis cjaladuris.
Dal pont di viste musicâl, par esempli. In chest sens e pues vê pesât la divierse modalitât di selezion dai partecipants, tra finaliscj che a rivin alì dal Liet International dopo vê vinçût une semifinâl euroregjonâl o dopo vê fat un concors regjonâl o ben su la fonde de sole presentazion di une regjistrazion.
Cualchi concorint al à rivât a esprimisi miôr te jam session che e à caraterizât il tierç timp, fûr concors, che dentri de serade uficiâl.
Cun dut achel si à confermade la validitât di manifestazions di cheste fate – il Liet International e soredut Suns, che chest an al è stât ancjemò plui memorabil – par plui resons.
Tant che ocasions di incuintri, di cognossince e di confront in cont di lenghis, di dirits linguistics e di creativitât in musiche, tra personis, musiciscj, entitâts plui o mancul istituzionâls e espressions di comunitâts linguistichis, regjons e nazionalitâts de Europe. Tant che azions di promozion de ricjece de diversitât linguistiche. E tant che promemorie dal fat che une altre Europe e je pussibile: chê pardabon unide te diversitât.
Doman, ai 16 di Dicembar, in direte a tacâ di 11 a buinore e miercus ai 17 in repliche a 1 dopomisdì, dentri di Babêl, Europe, la trasmission di Onde Furlane dedicade ae produzion musicâl tes lenghis minoritariis in Europe, e sarà une interviste bilengâl (par furlan e par ladin) cu la autore e interprete de cjançon ‘Via con mia musega’, vincidore dai doi festivals europeans.
Il program si pues scoltâlu su lis frecuencis de radio libare dai furlans e ancje in internet ae direzion www.ondefurlane.eu.


text:
Cinc patafs che a fasin une vore mâl. Inte partide cul Toro, che e veve di jessi chê de sigurece de permanence in serie A – cuntune vitorie o almancul cuntun pont – l’Udin al mostre il piês di se e al zuie in perfet stîl Mer…Dacia Arena, cemût che al disarès cualchidun.
I blancs e neris a àn dome doi moments bogns, sul imprin de partide e te viertidure dal secont timp, intant che pe plui part dal incuintri l’unic colôr vivarôs che si viôt al è chel granât.
Il risultât finâl al è pesanton e just tes sôs dimensions e la situazion e torne a jessi avonde grivie e penze: a chest pont si à di sperâ che la Sampdoria e vinci cuintri dal Palermo, par che nol sedi masse di sgrisulâsi.
La partence e somee avonde buine. Intant che il Stadi Friûl al ricuarde i cuarante agns dal Orcolat e la schene drete dai furlans te ricostruzion, l’Udin al mostre di vê cussience de necessitât di fâ une biele partide. Denant di Karnezis, De Canio al met Heurtaux, Danilo e Felipe, te linie mezane a son Kuzmanovic e Badu, cun Fernandes che al poie lis dôs pontis Thereau e Matos e cun Edenilson e Adnan impegnâts tes corsiis laterâls: no son Wague, Zapata e Widmer e la lôr mancjance – soredut chê dal svuizar – si le sintarà a fuart.
Tai prins minûts i parons di cjase a riscjin alc suntun erôr di Heurtaux e duncje suntune iniziative di Martinez, ma a rivin ancje a meti dongje une buine ocasion cun Edenilson par Matos, che però no le siere cemût che al covente. Al è il principi de fin: l’Udin al cale cul passâ dal timp, in tiermins di zûc e di caratar, e il Toro al cjape ad in plen il control de partide.
I turiniscj a àn il balin in man, ma a àn di metile dentri dôs voltis par rivâ a fâ la prime segnadure: il prin tentatîf lu fâs Bellotti suntun cross di Acquah, cun Fabbri e i siei colaboradôrs che a calcolin la sô tant che une posizion di fûr zûc; il secont, chel bon, lu firme Jansson, che suntun corner tirât di Gaston Silva al salte plui indalt di ducj e al bat Karnezis.
L’Udin al stente tal meti adun une cualsisedi forme di reazion, intant che il Toro al manten la sô posizion di dominance. Cussì i ospits a rivin a dopleâ il vantaç cu Acquah prime de polse: ancje in chest câs, compagn dal un a zero, dongje dai merits dai zuiadôrs dal Turin a son i demerits di chei blancs e neris, che in difese si indurmidissin un tic masse dispès.
Il secont timp al somee prometi alc di miôr de bande de scuadre furlane. Cun di fat al rive il gol di Felipe e la formazion blancje e nere e mostre di vê plui snait e plui determinazion.
Magari cussì no, e je dome une impression: chel e chê si sfantin in curt e prime che l’Udin al cjati la strade dal doi a doi al è ancjemò il Toro chel che al segne, cun Martinez che al gjestìs te maniere miôr un balon golôs prontât di Acquah, al fâs fûr Felipe e Danilo e al firme il tierç gol de sô scuadre.
No je ancjemò finide: no par vie che i blancs e neris a rivin a dreçâ la partide te sô ultime part, ma parcè che il Turin al jemple il sac daûr di Karnezis ancjemò dôs voltis, prime cun Bellotti in cuintripît e po cun Martinez.
Dal blanc e neri al grîs e dal grîs al neri plui neri.
Mâl e vonde. Nus tocje di sperâ che no sedi ancjemò piês.
PS. O savìn ancje che almancul par cualchidun la partide e à vût alc di bon: il fat che il Toro al vedi vinçût.


text:
IL FERÂL. Te colme des vacancis
L’Istât al è un timp gjenerâl di vacancis. Si tache in Jugn e si siere in Setembar il timp des feriis; ma al è sigûr Avost il mês là che dut o cuasi si ferme. Tun mont frenetic, e je une dibisugne interiôr di cjatâ moments e timps di distacâ, di fâ alc altri. Gno pari, che al faseve il contadin di chei di une volte, nol sintive bisugne di vacancis, di fermâ il lavôr. La vite e jere in armonie cu la fadie e cul polsâ; il cambiâ dai lavôrs seont des stagjons nol puartave a stufâsi, a sintî bisugne di evasion. Al è di sperâ che ancje il timp dal distacâ nol deventi vuê une altre maniere di alienazion, une forme ulteriôr di intosseament spirituâl, psicologjic e fisic.
E tocje pensâ ancje ai tancj che no puedin lâ in feriis parcè che no àn nancje il lavôr! (pre Roman Michelot)
Ferragosto. Lis feriis di Avost, par celebrâ la glorie e la memorie di August e il passaç dal Istât al Atom. Zornadis di grande matetât e licence, là che e jere improibide dome la serietât e la misure. La glesie, galiote e inteligjente, ti à ficjât la fieste de Sunte, par celebrâ la glorie e la memorie de mari dal Signôr e il so passaç de tiere al cîl, dal transitori al definitîf. Cumò al somee che si sedi tornâts a la edizion origjinarie de fieste, deventade la colme de evasion e dal divertiment. Mi pâr di viodi i miârs e milions di talians ducj impegnâts al spasim a no fâ un colp, par onorâ lis vacancis bramadis e sassinadis. Cui al svuacare libar e beât ta la aghe, cui si rustìs tal savalon, cui cjale incocalît il cîl iluminât des fusetis, cui al sprofonde tun laip di gjelât par parâ jù la arsetât vere o finte che lu consume.
Come tancj di lôr, jo o ai passade cheste zornade di feriis e di fieste a cjase. Parcè che, come predi, o ai di servî doi paisuts e parcè che, come malât cronic e dipendent, no pues lâ ator. Però o ricuardarai istès cun grant traspuart la fieste de Sunte, par nô di Visepente titolâr e duncje ancje perdon. Un dai perdons plui serens de mê vite. Di meti firme.
O ai scomençade la mê zornade te mê comunitât adotive e adotade di Vilevuarbe. Scugnint jessi plui matutins, mi spietavi il solit troput di fedêi che a vegnin ancje se la puarte de glesie e je sierade, come chei che si confessavin di no vê stât a jespui ancje cuant che nol jere plui. A son i stakanoviscj de religjon, che no cjalin ni al predi ni al lunari ni al timp. E tantis voltis nancje al altâr. O ai cjatade invezit une biele gleseade e ti vin fat un mieç pontificâl. Cussì mi soi presentât plui cjariât al perdon di Visepente, aes 10 e mieze. Un glesie furnide come une nuvice, un plenon di int cun largje partecipazion ancje di fûr, un sflandôr di liturgjie cun cjants, incens, predicje di sagre e procession pal paîs.
No si visavisi di une fieste cussì biele e jo no mi visavi di une consolazion cussì dolce. O sin jessûts di glesie cui vôi che a ridevin e il cûr che al cjantave. A misdì o ai gustât cul muini e cu la femine, Gjovanin e Ivana, la mê famee di adozion. Par ringraciâ il Signôr e la Madone che mi vevin judât, tal dopomisdì o ai decidût di lâ a cjatâ un fantaçut di 18 agns di Rivis Darcjan, che di frut sù nol cjamine ma che al à une bontât straordenarie e al svole cu la sô anime monde e lizere. O vin fevelât a lunc, su la famee, dal dolôr e de sperance, des rispuestis inadeguadis e de fortune di cjatâ une fede fuarte. I ai dade ancje la comunion. O ai invidiade la sô bontât.
Za che o jeri inviât, o ai fat un salt a Maian, li di mê sûr, par coltâ ancje i rapuarts di sanc, che no son simpri i plui cjalts ma che a coventin. Tornât dongje strac e content, o stavi contemplant te pâs de sere il gno curtîl dut vert pes ploiis avostanis cuant che il cûr mi à tacât a trotâ come chel dai crots. De canoniche viere e stave saltant fûr la gjate cuntun colomp te bocje. Il colomp al daspave disperât e duncje al jere vîf. O ai fat lis scjalis a varcs e i ai corût daûr fin che no le ai incjantonade e, a sun di vitis, i ai fat molâ il colomp. Al jere dut spaventât e nol veve fuarce di svolâ. Lu ai cjapât e puartât lontan, al sigûr dai gjats. O soi convint che le vedi scapolade. Che al svoli ancje par me e par chei che no puedin movisi.
No podevi sierâ cheste biele zornade cuntun segnâl di vite plui biel. ❚
pre Antoni Beline, Cirint lis olmis di Diu 20.08.2006


text:
Ve chi ce che mi à capitât di viodi...
Une copie in pratiche identiche da lis nestris bielis bustinis di çucar che i Fantats Furlans àn ideât bielzà un pôc timp indaûr. No sai ben, e no mi soi informât cui che al è stât a copiâ cui, ma no pues dineâ che o soi restât mal.
La uniche robe positive e je che cheste copie in "napoletan style" e je di una culitât une vore plui basse, e lis bustinis a somein un tichinin une robe di sfigâts...
Di sigur o pensarâi ben in dulà lâ a mangjâ une pizza la prossime volte... e li che o cjati lis bustinis par furlan di sigur o torni.


text:
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
3 di Avrîl 2016: la Patrie Furlane e à 939 agns
Un inovâl fondamentâl par podê difindi la nestre identitât
La valorizazion di une identitât e puarte ae creazion di mîts, che a vegnin vivûts tal presint come se si cuistàs cussience che a sedin stâts simpri cussì, slargjant tal passât fenomens e esperiencis atuâls. Cussì al è, in Friûl, pe “Fieste de Patrie” dai 3 di Avrîl, che a partî dal 1977 (an de sô prime celebrazion par mert di pre Checo Placerean e dai predis di Glesie Furlane) e à cognossût un cressint di valôrs e di significâts, fint a jessi stade “uficializade” come date di nassince dal Stât furlan indipendent. O sei de identitât etniche e linguistiche dal popul furlan, tal contest dal mont european.
Naturalmentri ducj a son libars di pensâle cemût che a crodin e di proponi ae popolazion vieris e gnûfs modei e ideâi, cundut achel la realtât storiche e à di jessi in ogni câs difindude. Di sigûr il 3 di Avrîl al fo (e vuê al reste inmò un fondamentâl valôr simbolic) impuartant, ma plui pe sô essence istituzionâl che pal rest. Par esempli il Friûl nol vignì al mont in chê ocasion, parcè che al esisteve bielzà: si indi fevelave a partî de fin de ete langobarde (secul VIII) come di une realtât ben specifiche cuntun propi non, che e cjapave dentri il spazi comprendût tra la Livence, la cjadene des Alps, la marine adriatiche e il Timau cul Cjars sore vie. Ancje la lenghe tal 1077 e jere dibot formade e inviade a diferenziâsi in maniere nete rispiet ai lengaçs neu latins confinants. Par altri za in chê volte il teritori al jere ben lontan dal jessi caraterizât da une uniche culture e presince etniche: o savìn che a jerin presintis comunitâts di slâfs avonde consistentis, tant di dâ une olme a interiis valadis, oltri a lassâ testemoneancis ancje in cetancj sîts di planure, a partî de toponomastiche. Ni e mancjave la comunitât todescje, che tra i secui XII e XIII si sarès inmò di plui rinfuarçade.
Epûr il Patriarcjât di Aquilee al fo fint tal in prin multietnic e multiculturâl. Tâls a forin la diocesi e la provincie eclesiastiche che a puartavin il non di Aquilee, e tâl e fo la istituzion dal podê temporâl che in maniere graduâl si formà a partî dai secui IX e X: il passaç dai podês fat dal imperadôr Indrì IV al patriarcje Sigjieart ai 3 di Avrîl dal 1077 e rivuardave no dome il Friûl, ma purpûr part des regjons dacîs, tra la atuâl Carintie, la Slovenie e la Cravuazie. Dal sigûr cheste istituzion no fo mai un “Stât democratic”, come che lu intindìn de ete de rivoluzion americane e francese a vuê. Dal scomençâ dal secul XII, si ve par altri un Parlament de Patrie dal Friûl, ma i siei membris a vignivin sielzûts tra i rapresentants di fameis cjistielanis, di comunitâts sometudis al patriarcje, di ents eclesiastics maiôrs, di dutis lis comunitâts che a garantivin di podê furnî soldâts al esercit patriarcjin in câs di vuere.
La classe sorestante, po, e jere nome in part furlane, par vie che e fo intun prin moment rapresentade da une consistent presince todescje, cun sucessive fuarte penetrazion di elements toscans, venits, lombarts e emilians. La maiôr part dai Furlans (contadins, artesans, terenârs, comerciants, bas cleri) e jere escludude di ogni partecipazion al podê, se mai, e gjestive i bens comunâi e lis facendis di paîs a traviers la istituzion de Vicinie; a cjâf de vile, dal rest, an ’nd jere simpri un delegât dal patriarcje, dal vescul, dal cjistielan o di altris sioriis. In conclusion, no vin di cirî resons impropris tal inovâl dai 3 di Avrîl, che al à di jessi motîf di riflession su la nestre storie, su la sô ereditât tal presint, sui problemis di vuê viodûts a traviers un respîr slargjât che al comprendi lis struturis che il passât nus à lassât, tignint ben a ments che il Friûl dai 3 di Avrîl dal 1077 al jere cetant diviers dal Friûl dai 3 di Avrîl dal 2016.
Juste apont in chest Friûl dal 2016 a ’nd è plui di une reson di jessi preocupâts: pe situazion economiche che e stente a ripiâsi produsin gnove emigrazion, soredut inteletuâl, di zovins furlans laureâts e diplomâts. Pal fenomen de imigrazion che nus viôt simpri plui coinvolts. Pe creazion des disevot cussì clamadis UTI (Unions Teritoriâls Intercomunâls) che a cjaparan il puest des storichis Provinciis di Udin, Gurize e Pordenon, parant pratichementri a fruçons il Friûl Storic e lassantlu cence une propie istituzion rapresentative di riferiment. Pal pericul, simpri presint, de creazion de macro-regjon dal “Triveneto”, une buse nere dulà che il Friûl al è destinât a jessi glotût e a disparî par simpri. In sumis a son moments intrigôs, se no fintremai dal ostie, ma al è di just resisti fint che nus reste la fuarce e la sgrimie. Naturalmentri, bon 3 di Avrîl a ducj... e anìn a bevi un bon tai di pinot grîs, prime che nus partin vie ancje chel come che a àn za fat cul tocai! (tarvos)
3 di Avrîl 1077 / 3 di Avrîl 2016
la nestre Patrie e reste simpri il Friûl!
_____________________________________________________________________________________________
Ladins dal Friûl pag.2 - Avrîl 2016
DAL TIMÂF A LA LIVENCE
Memoreant Michêl Gortani: apuestul de sô tiere
Ma a cincuante agns de sô muart in Cjargne nissun si impense dibot di lui
Tumieç – La Cjargne e sta traviersant un dai moments plui intrigôs de sô storie. La vicende amare de CoopCa e à pesât in maniere cetant negative par tancj aspiets: dopo 110 agns di storie e je stade butade jù une istituzion che e jere stade il svant e l’orgoi de nestre int. Butade jù in maniere malacuarte, cun passaçs e berdeis che a àn avilît ducj. E po il Tribunâl lassât sierâ cence che dibot nissun al protestàs, la pueste che e furnìs un servizi che al fâs dûl, lis scuelis a riscjio un an daûr chel altri, lis casermis sieradis une daûr che altre, biel che si mantegnin e si imponin lis servitût dai poligons di sbâr, par no fevelâ de inacetabil situazion dal sfrutament des aghis de bande di societât forestis, cun grancj vuadagns economics par lôr e grancj dams ambientâi par nô. E si fermìn culì par caritât di patrie. E nissun proteste. Nissun nol olse a alçâ la vôs, biel che i politics (sorestants) a son dome bogns di meti in vore ordins e ordenancis che a rivin di Rome e di Triest. In cheste clime, sureâl, o sin rivâts al pont che al è stât lassât passâ tal cidinôr l’inovâl dai cincuante agns de muart di un dai personaçs plui impuartants de Cjargne dal secul passât: Michêl Gortani. Une cjosse che no po sei perdonade. Une Cjargne cussì e merte di plui e di piês. Par dîle cu la sapience dal mai dismenteât Riedo Pup: i tocjàs “Magari ancje!”.
La storie di Michêl Gortani e je la storie emblematiche de int cjargnele di une volte. Bontât, semplicitât, gjenerositât a jerin lis dotis di chest om. La stesse sô nassince e risint dal fenomen specific dai cjargnei: al nassè, in fats, ai 16 di Zenâr dal 1883 a Lugo, in Spagne, dulà che so pari, inzegnîr, al jere emigrât par resons di lavôr.
Michêl Gortani al veve frecuentât i cors universitaris a Bologne, laureantsi a plens vôts in siencis naturâls a dome 20 agns. Mai lauree e fo plui congjeniâl al laureât, il studi de nature e fo la sô grande passion. Dotât di une grande memorie, animât di un zovanîl vivôr che lu sostignì par dute la sô esistence, al abraçà cun passion dut chel che la nature e ofrive. Assistent universitari a Perugie, Bologne, Torin e Pise, a dome 24 agns al otignì la libare docence in gjeologjie, deventant professôr incaricât tal 1913 alì de facoltât di siencis de Universitât di Pise.
In chê volte al invià ancje une campagne di escursions pal rilevament gjeologjic de Alps Cjargnelis, dulà che al ve come compagn un altri furlan innomenât, Ardito Desio, che lu ricuardave come om sclet e concret. Cundut achel Gortani al è stât un dai cjaminadôrs plui resistents che si sedin cognossûts: il plui dispès solitari par une dibisugne dai infinîts cidinôrs, ereditât spirituâl des cimis che a van cuintri il cîl, di dulà che i orizonts si slungjin inte contemplazion dal imens dal creât.
Il sclopà de prime vuere mondiâl lu cjate za di cualchi timp inserît inte politiche come deputât dal Colegjo di Tumieç e pôc dopo come volontari inte arme ai alpins, partecip di diviersis azions di vuere insiemit a tancj altris cjargnei e furlans. Nol dismentee par altri che la sô vieste di deputât i impon di impegnâsi pal ben sta dai citadins; e i soldats a son simpri citadins. Si bat inalore, parcè che ai combatents des trinceis ur vegni sigurât dut il necessari e al denuncie ancje lis tantis cjossis che a no van ben, paiant di persone il cûr de sô scletece.
Finît il conflit, tal 1922 al vinç il concors pe catidre di gjeologjie inte Universitât di Cagliari, par ocupâ subite dopo chê di Pavie, no cence vê lassât tal cjâf lûc de Sardegne une istituzion ben funzionant sul plan sientific e didatic. Tal 1924 al va in fin a ocupâ la catidre di gjeologjie de scuele di Bologne, di dulà che a jessaran professioniscj preparâts, po presints un pôc dapardut ator pal mont, inricjîs di sience e di virtûts morâls e civichis, che lui al savè simpri insedâ a ducj chei che a verin la fortune di jessi siei dissepui.
A Bologne al reste fint al 1953, an che al le in pension, ma al continuà istès a insegnâ par altris cinc agns come professôr fûr di “ruolo” e in fin inmò come professôr emerit. Si trate, come che si viôt, di uns setante agns di ativitât sientifiche e didatiche. In Gortani in fats l’atacament al lavôr al fo superât dome de salût fisiche, che i permetè di continuâ a studiâ e a insegnâ fint ai ultins agns de sô vite.
Naturalmentri a forin cetancj i ricognossiments divignûts de sô ativitât di sienziât: academic dai Lincei, des Siencis di Bologne de cuâl al fo president, di chê di Siencis Forestâls; soci corispondent de Academie des Siencis di Torin, dal Istitût Venit di Siencis e Letaris, de Academie di Verone e de mostre di Udin; membri onorari de Geological Society of London, de Societè Geologique de France, de Deutsche Akademie des Naturforscher di Halles, de Geologische Vereingug di Bonn. Al fo president dal Comitât Gjeologjic de Italie, de Societât Gjelogjiche Taliane, Vicepresident dal Consei superiôr des Minieris e dal Istitût talian di Paleontologjie Umane.
Tal timp de ultime vuere al fo simpri in prime linie par difindi la Cjargne e la sô int, massime tal moment che e rivà la ocupazion todescje e cosache, cuant che robariis, macilis e devastazions a jerin al ordin dal dì e pôcs, come lui juste apont, a vevin il cûr di contrastâ chestis situazions di violence e di injustizie. Une odissee amare cheste che lui al contà intun librut che ducj a varessin di cognossi e di lei: “Il martirio della Carnia” (Stab. Grafic, Tumieç, 1966).
Finide la vuere lui, che al veve sospendude la ativitât politiche tal timp dal fassisim, al vignì elezût tal 1946 deputât ae Assemblee Costituent pal Colegjo di Udin e Belun e tal 1953 senatôr pal Colegjo di Tumieç. In cheste ultime vieste al cjapà part a une intense ativitât legjislative, soredut cul incaric dal studi e de legjislazion relative ai problemis mineraris, agri-forestâi e dai teritoris plui emargjinâts de mont.
Al è stât ancje president de Societât filologjiche furlane e, soredut, si è impegnât inte istituzion e fondazion dal Museu Cjargnel des Arts e des Tradizions Popolârs, une Fondazion che inmò vuê, inte sede di Palaç Cjampeis, e conserve lis testemoneancis plui preseosis de civiltât de int de Cjargne, cuntune racolte etnografiche che e je tra lis ricjis e preseadis de Europe, pecjât dome che e sedi masse pôc valorizade cemût che pardabon e mertarès, magari sul esempli di ce che a son daûr a fâ i museus etnografics ladins de Val Badie e de Val di Fasse.
Ai 26 di Zenâr dal 1966, za fa cincuante agns, dute la Cjargne e jere a Tumieç al so funerâl, testemoneance di agrât e di atacament a un om unic, che al veve spindude dute la sô vite pe sience e pal ben de sô tiere. Dal sigûr il plui grant dal secul passât. Ma vuê dut chest al semee dismenteât. Vuê che plui che mai si à bisugne dal so esempli e dai siei insegnaments dut al reste cidin: juste apont “La Carnia tace”, e Spinotti pal so film-documentari titul plui just nol podeve induvinâ. La Cjargne e tâs e e glot... dismenteant il so om e il so apuestul plui impuartant, Michêl Gortani, che un tratament di cheste sorte no lu varès dabon mertât! (renzo balzan)
_____________________________________________________________________________________________
Ladins dal Friûl pag.3 – Avrîl 2016
CRONICHIS DI CHENTI
Sanitât: sul pont nassite Latisane tradide
Ma la proteste e je tornade a imboreçâsi ancje a Glemone
Latisane – Sanitât: ae fin Latisane e je stade tradide. Ae fin zire e volte il pont nassite dal so ospedâl al è stât sierât e in cheste vicende la figure fate de president de Regjon Serracchiani, e dal assessôr ae Sanitât, Telesca, no je stade par nuie biele. Anzit!
Simbolic il fat che ai 8 di Març, zornade dedicade ae fieste des feminis, lis feminis di Latisane, parie cui lôr fruts, si sedi presentadis denant dal ospedâl par dî a cui che al comande “tignîsi lis vuestris mimosis”. Une proteste, juste apont, cuintri il decret di sospension de ativitât che al è deventât operatîf ai 11 di Març. Une manifestazion metude in pîts in pocjis oris, dal “Comitât nassi a Latisane”, cul passe peraule, da Facebook e Whatsapp, ae cuâl a àn rispuindût in tancj. Al jere presint ancje il Comitât “I fiocchi sopra le gru”, metût sù di resint a Puart.
Tra chestis personis e jere tension. Rabie. Preocupazion. Soredut cheste ultime, parcè che nissun al conte ce che al sucedarà intes prossimis setemanis, a feminis che a stan par parturî e a mamis cun fruts di pôcs mês. Intai reparts il personâl al è inderedât, nol sa ce che al à di rispuindi, parcè che i prins a no savê ce che al sucedarà pardabon dopo la firme dal decret di sospension de ativitât dal dipartiment materni infantîl dal ospedâl di Latisane, a son i operadôrs stes.
Intant si cîr di organizâsi par predisponi une resistence adeguade a chest at, co, a son peraulis dal assessôr Telesca: “La decision politiche definitive no je stade inmò cjapade”. Ma cui si fidial. Cussì si pense di presentâ un ricors al Tar. A esistin ducj i estrems par otignî un pronunciament dal Tribunâl aministratîf regjonâl sul decret di sospension dal pont nassite. Lu sosten il sindic Salvadôr Benigno che al fevele dal decret de direzion gjenerâl come di un “document inderedant” deliberât, ma pense un pôc ce fantasie “par resons di sigurece”. Naturalmentri al sarès interessant savê cuâi che a son stâts i criteris par sospendi la funzionalitât di Latisane e no che di altris struturis. Tra l’altri i parts a Latisane a son stâts in cressite e la ativitât di assistence e cure pediatriche e je simpri superiôr a chê di Palme, dulà che si vûl stralozâ dut. In sumis al è evident che al è alc che nol cuadre.
O sin ae assurditât plui totâl. A ’nd è dôs feminis in sinte che no san ce fâ e che no san a cui indreçâsi: a Palme o a Latisane? Achì no stin fevelant di une buteghe di scarpis, o stin fevelant di un pont nassite, de tutele e garanzie pes feminis e pai fruts che a àn ducj i dirits di nassi in sigurece. Conclusion: al è di restâ cetant malapaiâts, ancje parcè chest al è daûr a sucedi dome in Friûl, a Triest invezit nissun nol taie mai nuie. A Triest, parametris o no parametris dut al va indenant come simpri. Vadì che, jessi capitâl, cence se e cence ma, al puarte simpri a dai vantaçs, dissal Russo, chel che al bat pîts e mans par meti sù fintremai la “Citât Metropolitane”.
Malcontent pe politiche sanitarie de Regjon jù pe Basse, ma malcontent ancje inte Furlanie di ’Sore, soredut par chel che al inten l’ospedâl di Glemone. La manifestazion achì si è davuelte domenie, 13 di Març, e par fâ capî che no intindin molâ, gran, si son incjadeâts devant dal ospedâl par protestâ, cu la massime ferbince, cuintri une riforme sanitarie che e penalize une struture sanitarie considerade il miôr che si po cjatâ sot chest aspiet. “Parcè che la Regjon e sta penalizant ducj i piçui centris a disvantaç dai granc – al à vosât fuart il sindic di Glemone, Pauli Urbani. - Parcè a Spilimberc restial ativîf, e operatîf, il pront socors e a Glemone lu sierin?”.
Incjadenâts insiemit cun Urbani a jerin ancje il president de Provincie di Udin, Pieri Fontanin, il sindic di Latisane Salvadôr Benigni, i conseîrs regjonâi di oposizion Novelli, Zilli Revelant Sergo. E inmò, i sindics di Torean di Cividât, Sabbadini, di Resie, Chinese e Sandruvi di Montenârs.
E nancje chei di Glemone no intindin molâ. A jerin in sîs cent denant dal ospedâl par protestâ cuintri une riforme sanitarie regjonâl considerade inicue. Inmò une volte, ancje domenie 13, a ’nd è stade grande partecipazion ae manifestazion organizade dal coordinament dai comitâts. In rie, daûr dai trissions di proteste, e jere la int dai comitâts de Alte, ma po ancje chei rivâs dongje di Latisane e di Cividât. La riforme Serracchiani-Telesca e je stade fate buine e si sta procedint a metile in vore, ma lôr a resistin e a continuin a no volêle gloti. I prossims “preocupants” apuntaments: ai 31 di Març il pront socors al è deventât un pont di prin intervent. Il mês di Jugn cu ven si proviôt si la sospension de ativitât dal repart di midisine al San Michêl di Glemone.
In fin sul palc, il sindic di Glemone, Pauli Urbani, al à vosat: “No pues crodi a chei che a disin che aromai o vin pierdude la bataie: po ben o continuarìn la vuere. Cheste no je une lote cuintri dut e cuintri ducj, parcè che a son ancje des riformis che a puedin lâ ben, ma o disìn cun fuarce no ae sierade dai reparts e dai servizis che a funzionin e che a siervin al teritori. Soredut a un teritori di mont, cui ducj i problemis che chest aspiet, no margjinâl, al compuarte”.
Ancje il president de Provincie, Fontanin, al è tornât a vê iniment il “câs” di Triest: “A Triest – al à dite – al è plen di ambulancis e di vuardiis medichis: achì, in Friûl, invezit si taie e vonde”. Rivant insom di chestis cronichis su lis batais par une buine salût si po dome dî, cence mandâlis a dî, e sarà in fin la int a decidi cui che al varà pardabon di vergognâsi. (mateu di prun)
Ladins dal Friûl pag.4 – Avrîl 2016
DOCUMENTS
La “Grande Regione del Triveneto”: Uber Alles!
Pe autonomie dal Friûl la situazion e sta deventant simpri plui ingtrigôse
Cemût che al sarès biel se i politics si metessin a discuti di macroregjon cence tirâ sù bandieris ideologjichis. Ducj, dai leghiscj ai democratics. Ator di une taule no par difindi renditis di posizion e privileçs. Semplicementri, par provâ a rispuindi aes sfidis de modernitât, capî cuâl che al è l’interès vêr dal teritori e dai citadins, individuâ une gnove direzion.
Un sium proibît? Probabil. Ma la propueste puartade indenant dal jurist Ivone Cacciavillani, dal economist Ferruccio Bresolin e dal sociolic Ulderico Bernardi di inviâ l’iter viers la union di Venit, Trentin-Sûd Tirôl e Friûl- Vignesie Julie come minim al à muessis lis aghis. A coventavin trê fantats dai agns Trente par lançâ une idee che e cjalàs al a vignî.
La macroregjon dal “Triveneto” e larès ben oltri l’obietîf autonomist cjaval di bataie dal governadôr Luca Zaia e tal stes timp e sarès cualchi cjosse di une vore concret rispiet al disen tant ambiziôs ma dabon astrat de macroregjon alpine. Une autentiche rivoluzion no dome politiche-aministrative, ma soredut culturâl, tal Nordest sclâf di spaltadis, confins e cjampanîi. Par scomençâ, a coventaressin dozenis di deliberazions favorevulis ae union de bande di comuns che a rapresentin un tierç de popolazion interessade, vâl a dî doi milions e 400 mil personis. A chel pont e podarès partî la machine legjislative-burocratiche, fint aes implicazions costituzionâls.
Il pont al è che la propueste, al di là des complessitâts par rivâ in puart, e larès cjapade une vore sul seri. Se no altri parcè che anticipadorie di une riforme dai assets regjonâi (comprendût il ripensament sui statûts speciâi) che aromai no po sei plui rimandade e complementâr rispiet al insiemit des riformis istituzionâls. Nol è cussì un câs che Toscane, Umbrie e Marchis, trê regjons vuidadis dal centri-çampe, a vebin decidût di movisi esatementri in cheste direzion, individuant ben 78 areis su lis cuâl lavorâ cul fin di verificâ i pro e cuintri de eventuâl
unificazion.
Ve inalore che, sul cont de macroregjon dal “Triveneto” al varès di valê il stes discors: bisugnarès analizâ e meti su la belance il rapuart coscj-beneficis, in maniere cetant concrete, e in maniere esclusive dal pont di viste dai citadins. Probabilmentri si scuvierzarès che a vuadagnâ, soredut sui timps luncs, no saressin dome i venits, ma ancje cui che al vîf a Trent e Bolzan, a Udin e Triest.
Resonâ intune otiche di macroregjon al vûl dî pontâ a une mobilitât integrade e sostignibil, scometi suntun sisteme universitari no sminuçât, svilupâ politichis pe inovazion di fuart impat. E mil altris cjossis inmò, sul teren dal lavôr, de sanitât, de difese ambientâl. La union e fâs la fuarce. Ancje sul plan istituzionâl. La competizion internazionâl e sta deventant simpri plui competizion fra areis gjeografichis e economichis: par politics, aministradôrs, classe dirigjente in gjenerâl, alçâ il valôr in zonte, la eficience, la atrative dal propi teritori nol po che jessi il prin obietîf. Si spietin aduncje i prossims pas.
Luca Zaia e Toni Da Re, gnûf segretari de Liga Veneta, volarano almancul par un atim, almancul par un atim, meti de bande i proclamis autonomiscj e i continuis scuintris cul guvier par lâ a font su la macroregjon, ipotesi che in sostance e ripie l’antîc sium di un pari fondadôr come Gianfranco Miglio? E su la spuinde dal centri-çampe, la furlane Debora Serracchiani e il trentin Ugo Rossi larano daûr de strade vierte dal Enrico Rossi president de Toscane, o pûr continuarano a difindi a spade tindude la specialitât (in concret i privileçs) des lôr provinciis e regjons? Forsit e sarès ore di smetile cu la vuere dai confins e dai bêçs. Il Nordest al à di pensâ in grant. (sandro mangiaterra – test tirât fûr dal “Corriere della Sera” (insert “Corriere del Veneto”) dai 9 di Fevrâr dal 2016, e voltât par cure de redazion).
________________________________________________________________________________________________________________________________________________
Lis baronadis di Renzo Tondo su la macroregjon dal Nordest
Declarazions e resonaments di cheste sorte no sai saressin mai spietâts. Al è evident che o sin in presince veris e propis baronadis. Achì aromai no si rive plui a vualmâ il dret e il ledrôs. Si capìs dome che pal Friûl i timps si stan fasint simpri plui dûrs. Che la sô autonomie e la sô identitât a stan deventant simpri plui balarinis.
Provait, par crodi, a lei il toc che o publichin culì sot vie. E je une note publicade sul “Messaggero Veneto” dai 13 di Març stât, che la nestre redazion e à voltât par furlan.
“Sì ae costituzion de macroregjon trivenite, ma bisugne fâ cetante atenzion ae governace dal pussibil gnûf ent se no si riscjie di brusâ la iniziative”. Lu à dite il cjâf grup di Autonomie responsabil in Regjon – e ex governadôr dal Friûl-Vignesie Julie -, Renzo Tondo, rispuindint a un invît in chest sens proponût dal responsabil Alef (Associazion Libars e Fuarts) dal Venit, Ettore Bonalberti, intervignint a un incuintri organizât da “Trieste al centro d’Europa”. Un percors in chest sens, al è stât displeât dilunc l’incuintri, al è bielzà stât delineât intai detais: votâ no al referendum su la riforme costituzionâl, cuintri lis indicazions dal guvier, e po inviâ une consultazion tra almancul il 30 par cent dai conseis comunâi interessâts, par proponi un referendum popolâr su la costituzion de macroregjon stesse a Nordest.
In chest sens Tondo al à indicât che al coventarà coinvolzi il teritori. Tondo al à ancje sotliniât la “difese de specialitât e de autonomie” des regjons a statût speciâl e, in particolâr, dal Friûl-Vignesie Julie. Bonalberti al à dadis sigurecis sun chest cont precisant che “l’intenzion no je chê di gjavâ specialitât aes Regjons, ma al contrari, di fâ sì che dutis lis Regjons coinvolzudis inte iniziative a vebin la stesse specialitât”.
La macroregjon dal Triveneto e sarès creade metint insiemit Friûl-Vignesie Julie, Trentint-Sud Tirôl e Venit, realizant une gnove realtât istituzionâl metude adun di 7,5 milions di personis che e sarès in podê di produsi complessivementri, stant ai ultins numars a disposizion, une ricjece nazionâl pari a 12,5 par cent dal intîr Prodot interni lort talian.
Ladins dal Friûl pag.5 – Avrîl 2016
JOSEF MARCHET: I GRANCJ OMS DAL FRIÛL
Il cont Jacum di Purcie: umanist fûr dai prejudizis dal so timp
Intai siei libris o cjatìn dai pas significants su la storie dal Friûl
Tra i umaniscj furlans che a verin une cierte innomine inte “Patrie” e fûr, a cjaval di doi secui, al merte di jessi ricuardât ancje il cont Jacum di Purcie. Verementri la sô figure si presente, a traviers i pôcs dâts biografics e a traviers i siei scrits, singolarmentri diviers par intonazion e argoments, un pôc fuscade e incierte. In ogni mût par une particolaritât almancul al riclame il nestri interès: par vie che al è stât il prin, tra i cjistielans dal Friûl, di antighe e libare nobiltât, che, insoferent ae inerzie dulà che, lis mudadis condizions politichis de Furlanie di une bande e di chê altre i prejudizis di caste, al vebi cirût tal studi e inte culture une reson par un vivi in maniere divierse.
Chê dai conts di Purcie (e siôrs di Brugnere cun jurisdizion sun uns trente vilis dai contors) e jere une tra lis plui antighis e potentis fameis feudâls dal Friûl, di origjine no ministeriâl, presint tal Parlament de Patrie dal Friûl, dulà che e veve la prime vôs tal ordin dai Cjistielans. Cui siôrs di Prate (cui cuâi a jerin in parintât), e cun chei di Spilimberc e di Pulcinì, i conts di Purcie a jerin stâts fedêi ae part ghibeline e po a vevin resistût in maniere dure cuintri la invasion dal Friûl de bande di Vignesie: un ram de lôr famee si fasè laudâ, pe sô potence e pe ardince, inte daprûf Carintie, dulà che verin un impuartant ricognossiment nobiliâr: e la citadele di Spittal su la Drave e va inmò braurose par un lôr magnific palaç.
Jacum, prin fi dal cont Artic e de nobil femine Francescje Padovani di Colorêt, al nassè tal cjistiel di Purcie tal an 1462. Cuarante agns daspò, circje, di cuant che il so von, di non Artic ancje lui, al scugnì rindisi, daspò vê resistût in maniere acanide, ai mercenaris di Vignesie. Destinât ae aministrazion e al guvier dai feuts, e forsit ancje un pôc baron par nature, al cressè dedicantsi ai zûcs, ae cjace, ai esercizis des sfidis tra i cavalîrs. Dome plui tart si pleà o si lassà cjapâ dal amôr pai studis e al frecuentà, a Pordenon, par doi agns lis lezions di Francesco da Motta: po a Vignesie al imparà gramatiche e retoriche ae scuele di Benedetto da Legnano. A disenûf agns – secont il Liruti, che al tire fûr chescj dâts di une letare dal stes Jacum – al pierdè il pari e si cjatà a cjapâ in man la direzion de cjase; une incombence che dut câs nol puartà indenant a dilunc e che al ve miei lassâ intes mans di sô mari. Tal 1486 al maridà la cusine Cecilie, che e murì un an daspò, forsit tal parturî il fi Indrì. Tal 1496 al clamà a Purcie, parcè che i fasès scuele, l’umanist di Bressie di Milan Bartolomeo Uranio e indi scoltà lis sôs lezions di filosofie e di elocuence. Tal 1505 al le a Padue dulà che si dedicà al studis di plusôrs dissiplinis: lu fasè par altri cence costance e cence precîs orientaments. Cundut achel tal 1509 al rivà a cuistâ la lauree in jurisprudence.
Chel 1505 al fo par altri un an di significants aveniments par lui: e murì sô mari e, par conseguence, al scugnì tornâ a cjapâ in man la aministrazion dai afârs di famee; al tornà a maridâsi, ma no si sa cun cui ma dome che al ve altris trê fîs; in fin; jessint sclopade la vuere tra Vignesie e l’imperadôr Massimilian (la vuere de Leghe di Cambrai) lui, come cont maiorent di une famee feudâl, al fo clamât al comant des Cernidis di dut il teritori dal Friûl di là de aghe, mentri di ca dal Taiament, tal Friûl di Jevât, chestis a jerin ai ordins dal malfamât Antoni di Savorgnan. I biografs no nus contis ce che al podê fâ cun soldâts di chê fate in chê lungje e sanganose vuere. Ma chê esperience militâr i fasè vignî la idee di meti jù un tratât “De re milirari” in doi libris, che al podè publicâ plui tart.
Finide la vuere, il cont Jacum si ritirà a Purcie e al vivè in maniere trancuile, fasint il siôr di campagne, coltivant studis sacris e profans, dedicantsi ae cjace, sô viere passion, invidant tal so cjistiel amîs e leterâts e mostrantsi cun lôr un ospit splendit, tignintsi in frecuentis relazions epistolârs cui leterâts dal timp, protezint, conseant e sostignint i studiôs furlans, scrivint lui istès opuscui di diviers gjenar.
Al murì a Purcie tal 1538 e al fo sepulît inte locâl glesie dai Servîts.
A scrivi, il cont Jacum al scomençà ad ore: il so prin lavôr, dedicât al patrizi venit Sebastiano Priuli, al devi jessi stât componût prime dal 1485, parcè inte dediche no si à iniment ae nomine di arcivescul di Cipro che, juste apont tal 1485, i vignì conferide al Priuli. Tal 1492 al fo stampât a Trevîs, da Gjerart di Flandrie, un so tratât di pedagogjie che al è tra i prins libris vignûts fûr a stampe inte Tiereferme venite: “Jacobi comitis Purliliarum de generosa liberorum educatione opusculum non minus jocandissimum quam utilissimum”.
Ma la plui interessante fra lis sôs oparis publicadis e je une racolte di letaris, di lui scritis intai ultins agns dal Cuatricent a princips e leterâts contemporanis, soredut venits e furlans – ma ancje al imperadôr Massimilian, al Pontano, al Filarete, e v.i. - su argoments leteraris o di erudizion o di religjon. A puartin il titul “Opus Jacobi comitis Putliliarum epistolarum familiarium”, cence la indicazion dal timp ni dal stampadôr, ma che a semein publicadis intai prins agns dal Cinccent.
Cul titul: “Due invasioni dei Turchi narrate dal Co: Jacopo da Porcia” a forin stampats a Udin dal Vendrame, tal 1851, su copie tirade fûr dal Liruti, i doi opuscui: “De recenti Forojuliensium clade anni 1499, Kal. Oct.” e, “De veteri Forojuliensium clade, 1477 prid. Kal. Nov.”, che a son lis cronichis di ce che il Purcie al viodè o al savè di testemonis direts circje la prime e la ultime incursion dai Turcs in Friûl. A ’nd è, in fin, une letare dal cont Jacum in laut dal “Commentarii Aquilejenses” di G.B. Candido, stampade ae fin di chê opare (Vignesie, 1521).
Umanist, storic, biograf, pedagogjist, moralist, scritôr di art militâr, di cjace, di letaris erudidis e discors assetics e, menadôr di malindadis ordenancis, o cjistielan cun pretesis di santolance leterarie, il cont Jacum di Purcie si presente cussì come om masse multiform par jessi capît ad in plen, masse dispersîf par jessi profont, par rivâ a cuistâ une vere fisionomie. Cundut achel al incjarne, inte sô bondante produzion, un moment e un aspiet une vore interessant de nestre culture, tal moment che e cirive di metisi al pas cun chê dal Rinassiment talian. (Josef Marchet – teste tirât fûr da “Il Friuli: uomini e tempi”) - ridusût e voltât par furlan par cure de redazion)
Ladins dal Friûl pag.6 – Avrîl 2016
DAI FATS E DE CULTURE
DES TIERIS LADINIS
Medaie al merit a Rut Bernardi dal Land dal Tirôl
L'impuartant ricognossiment consegnât di resint a Dispruch
St. Ulrich / Urtijëi (Bz) – Di resint a Dispruch / Innsbruck, cjâf lûc dal Land Tirôl, si è davuelte la cerimonie pe consegne di une medaie di aur al merit, pe sô ativitât di scritore e poete in lenghe ladine, oltri che di animadore culturâl, a Rut Bernardi, zovine autore cognossude e preseade ancje in Furlanie. E cognòs in fats une vore ben la nestre leterature, dal sigûr plui di tancj presumûts “critics leteraris” di chenti. E po achì di nô cumò a van plui di mode i fumets, o pûr la cussì clamade conte curte, che di leterari no si rive dabon a imagjinâ ce che e po vê. Cundut achel lis gnovis politichis pe promozion dal furlan a son chestis e al è dibat discuti.
Rut Bernardi, nassude tal 1962 a St. Ulrich / Urtijëi in Val Gardene, di lenghe mari ladine, e à studiat Romanistiche a Innsbruck, po trê agns al progjet linguistic “Handbuch des Rätoromanischen” ae Universitât di Zurì (CH). E à insegnât lenghe ladine a Urtijëi, e po intes universitâts di Zurì, Innsbruck, Munic di Bavarie e Bressanon / Brixen (sede distacade de Universitât Libare di Bolzan). E fâs part de Comission ladine pal esam di trilinguisim dal Sud Tirôl. E à inmò colaborât ae realizazion di trasmissions culturâls pe radio e la television de Rai-TV-Ladine. Par esempli, dal 1997 al 2009, ogni sabide e à curât une trasmission di un cuart di ore titulade “L liber – da piz a cianton” (“Il libri – in lunc e in larc”). Impuartante ancje la sô colaborazion al progjet linguistic SPELL pal svilup dal ladin scrit unificât. E po traduzions e cors di ladin-gardenês. Dal 2000 gjornaliste publiciste. Tal 2004 e à vût il premi “Förderpreis Walther von der Vogelweide” dal “Sudtiroler Kulturinstitut” a Bolzan. Tal 2003 e 2004 e à vût un sostegn economic par vivi e lavorâ a Viene de bande de “Österreichisches Bundesministerium für Bildung Wissenschaft und Kultur”. Dal 2009 e lavore al progjet sientific alì de Universitât Libare di Bolzan pe redazion di une “Storie de leterature ladine”. Cumò e vîf a Klausen.
Cemût che o vin vût iniment denant trat Rut Bernardi e colabore cul progjet di elaborazion linguistiche SPELL, ma e je ancje autore di un interessant dialic a sfont linguistic tra la personificazion dal rumantsch-grijun e dal ladin dolomitan. Oltri a chest interès di nature professionâl pal mieç linguistic intes diviersis implicazions, e je ancje cetant impegnade sul teren des rivendicazions dai dirits des feminis.
Il risultât dal scuintri tra il scjars vigôr di une societât maschiliste in maniere fondamentâl e la ricercje di une corispondence fisiche e spirituâl cuntune anime zimule al è sintetizât, juste apont, tal romanç curt “Lëtres te n fol” dulà che, zovantsi dal mieç naratîf di un diari tornat a cjatâ e partant de “Rahmenerzählung”, si torne a percori la peraule dissindint di une vite sui ôrs, tal volût e eroic cidinôr de protagoniste che e devente il simbul plui evident dal refût di une facil integrazion inte norme prestabilide. Il romanç, vadì, si presente cussì come dividût in diviers episodis, cjadençâts des diviersis notis e letaris, cussì che si indi rigjave un insiemit fragmentari. Il lengaç al risulte net, sclet, essenziâl e a voltis schematic, contribuint a incressi la sensazion di fastidi intun letôr masse usât al lâ dilunc melodic di une lenghe ricercjade, artistiche. Lis dissonancis e la tindince ae plene esposizion dai sintiments plui personâi a fasin di cheste opare un event dabon gnûf pe leterature ladine contemporanie.
Lis poesiis di Rut Bernardi a son invezit dispès dai costruts semantics o dai zûcs di peraulis, a voltis ironics, a voltis di acuse, dulà che si esprim cheste origjinâl margjinalitât, oltri al za vût iniment gust pe scomposizion o la cumbinazion linguistiche che la svicine, par plui aspiet, ae “poesie concrete” de scuele di Viene.
E à scrit oparis leterariis, pal teatri, contis e poesiis par ladin, talian e todesc. Lis sôs publicazions di caratar sientific, tra l’altri, a comprendin dizionaris e manuâi. Di segnalâ soredut: “Lëtres te n fol” (1996), “Ladin defin. In drei Akten” (2003), “Nëus jon cun la ferade. 6 stories crimineles” (2002), “Dolomiti. Ein Gipfelbuch” (poesiis par ladin/talian/todesc – 2007), insiemit cun Paul Videsott “ Geschichte der ladinischen Literatur” (2013).
Par chest impuartant ricognossiment a Rut Bernardi o zontin naturalmentri i compliments de redazion di “Ladins dal Friûl”. (edelweiß)
E torne la “Trienala Ladina”
San Martin de Tor / St. Martin in Thurn (Bz) – E torne la “Trienala Ladina”, rassegne artistiche organizade inte cente des ativitâts davueltis dal Museum Ladin di San Martin de Tor, in Val Badie. Lis iscrizions si son sieradis ai 8 di Març stât. Cumò si sta bielzà lavorant par organizâ la viertidure, che si la fasarà ai 9 di Setembar cu ven, naturalmentri inte sede dal Museum Ladin Ciastiel de Tor. La rassegne po e larà dilunc a restâ vierte fintremai al mês di Jugn dal 2017, colegade a dute une rieste di events.
La “Trienala Ladina” e à la smire di valorizà e sostignî la ativitât des artistis e dai artiscj des valadis ladinis dolomitanis, deventant une grande oportunitât par fâ cognossi a un public simpri plui slargjât, ancje di no ladins, lis lôr oparis e lis lôr iniziativis artistichis. In sumis un alc che al merte.
,
Ladins dal Friûl pag.7 - Avrîl 2016
INTAI PRÂTS DE CULTURE FURLANE
Jacum Segalla: fotograf de Val dal Incjaroi
Publicât il so preseôs libri “Intun bati di cèas”
Paulâr – Al jere un timp dulà che la fotografie e deventave un rît almancul straneôs. Cussì il ritrat si traduseve intune sorte di acjadiment meditât sedi dal fotograf stes, che al veve di fâ une rieste di calcui (lûs, pose, distancis) sedi di cui che al veve ordenât il lavôr, che si preparave al moment di consegnâ ae storie personâl e familiâr, chel che al veve di rapresentâ al miei se stes e il propi mont. Da chest vicendevul “strieç” al vignive fûr un document bon di contâ la veretât di un om, di une femine, di un grup sociâl (come i scuelârs cui lôr mestris, e lis assembleis di cualchi cooperative, o il grup di personis che e sunave intune bande par esempli) scrutinant su musis scuasit simpri smaraveadis.
In efiets al capite ogni tant di cjatâ ator pai nestris paîs, dilunc une fieste, o une sagre, cualchi passionât cultôr che si inzegne a doprâ chês sortis di fotocjamaris, di chês che si viodin aromai nome intai cines sul scomençâ dal Nûfcent. Il consei in chest câs al è di metisi cun pazience in pose in spiete che su chê lastre il procediment chimic al puarti a produsi dai risultâts sorprendents. Dibot magjics. O vedarês un ritrat dabon origjinâl, che al suaze ce che o vês dentris cence nancje savêlu. Potence di une art misteriose, che e veve sparniçât tancj valents fotografs un pôc dapardut, sedi intes citâts che intai paîs, ancje chei plui lontans e fûr di man. Cussì a traviers la lôr opare, recuperade e catalogade dai circui di passionâts, o podìn savê moltis cjossis de nestre storie, su ce che o jerin e su ce che o sin deventâts. Une sorte di ricercje archeologjiche che e je stade buine di puartâ ae lûs detais e soluzions di consegnâ ae curiositât sì, ma ancje al ricuart di ciertis situazions che no si li podaressin mai rivâ a induvinât. Baste pensâ sun chest cont aes testemoneancis fotografichis dai acjadiments de prime Vuere Grande, buinis di contâ plui di ogni pussibil peraule.
Un di chescj personaçs al è stât Jacum Segalla di Paulâr, un fotograf nassût za fa un secul, ai 15 di Setembar dal 1915, e muart tal 1990, che par scuasit setante agns al è stât un atent e scrupulôs “cronist” di dut che che al sucedeve tal Cjanâl dal Incjaroi, inte Cjargne di ’Sore, une val sverdeant che cumò e à tornât a cjatâ graziis a lui une anime, o miei la sô plui sclete identitât. Un sens di apartignince a un teritori e ai siei personaçs. Inviât inmò di zovin a fâ pratiche inte buteghe dal fotograf Josef Di Piazza, origjinari di Comelians e cuntun studi a Glemone, il fantat al imparà in curt e a 17 agns al tornà tal so paîs dulà che so pari i costruì, dongje de cjase di famee, un laboratori inviant in cheste maniere une ativitât lade po indenant tal timp, a conferme che ancje lis piçulis realtâts come chestis, cuant che a cjatin il “contestoriis” just (che al sedi un poete, un scritôr, un pitôr, un artesan artist e, juste apont, un fotograf di gale) a son buinis di creâ, e meti in vore, vicendis di valôr, sot ogni aspiet.
La opare di Segalla e scugnì jessi metude de bande dilunc la seconde vuere mondiâl, cuant che al vignì mandât a bati al front. Tornât a cjase la cjatà mieze sdrumade dai todescs. Al tornà a partî di alì, seondât de femine Erneste e po dai fîs Zuan Batiste e Luigjine, che cun passion a àn continuât a puartâ indenant la ativitât. Al pas cui timps, Jacum al metè sù altris iniziativis, come la produzion di cartulinis pai turiscj, che a rivuardavin sedi la Val di Paulâr che il rest de Cjargne. A chel il timp, inmò, che lis e-mail no esistevin e la comunicazion tra lis personis e vignive fate par pueste, la storie di une famee e jere cjapade dentri intun pugn di imagjinis di meti in mostre in cusine, o pûr, par cui che lu veve, tal tinel. Fotografiis di maridaçs, cui vielis di famee, cui pups a pene puartâts a batiâ in glesie. O ben senis di lavôr, su lis monts, a fâ il fen, a puartâ la cjame come lis farinariis, a preparâ lis lissis par podê discjamâ a val il legnam taiât intai boscs in cuote. Episodis insolitis, forsit di no rivâju a crodi, par cui che al vîf inte ete di cumò, dulà che si fasin miârs di fotos e di imagjinis cun ogni sorte di imprest ma che ae fin nol reste dibot nuie di conservâ par rivâ a savê cui che o sin e cui che o jerin.
A chest “artist de imagjine”, a Jacum Segalla al è stât dedicât un altri biel libri, curât di Egjidio Screm e publicat dal editôr Dree Moro di Tumieç. Si titule, in maniere dabon poetiche, “Intun bati di cèas” (pp.207), che al sta a significâ il marilamp de sierade dal oturatôr dal obietîf fotografic. Al ven fûr, a 25 agns di un altri volum, juste apont tal inovâl dal centenari de nassince dal artist, cul sostegn dal Comun di Paulâr inte cente dai programs pe promozion dal eco-museu “I Mistîrs”, induvinade iniziative che di bessole a val une visite tal Cjanâl dal Incjaroi, zone di vivarosis sugjestions artistichis, che il libri di Segalla al rive a testemoneâ dabon al miei.
Al merte in fin ricuardât che il volum al cjape dentri purpûr dai curts saçs che a son opare, oltri che dal curadôr Egjidio Screm, di Josef Bergamini, Bruno Canciani, Denis Baron, Elise Candussio, Moreno De Toni, Cristine Di Gleria, Claudio Lorenzini, Zuan Pauli Gri, Pieri Piussi, Adriane Stroli e Dino Zanier. (von zercläre)
_______________________________________________________________________________
La 37e edizion dal “Premi Leterari San Simon”
Codroip - Il Comun di Codroip, in colaborazion cu la Arlef, la Societât filologjiche, L’Istitût Pre Checo Placerean e lis associazion La Grame e i Colonos, al à bandît il concors par assegnâ il Premi Leterari in lenghe furlane “San Simon”, 37e edizion, dedicât ae memorie dal poete e scritôr Agnul M. Pitane, par un romanç o par une racolte di contis, e al invie, tacant di cheste edizion, une sezion dal Premi dedicade ae conte cu la tecniche dal fumet, soredut cul fin di coinvolzi i zovin autôrs.
Dutis lis oparis presentadis a concors a varan di sei coretis, definitivis e prontis pe stampe, cuntune fotografie dal autôr, un curriculum dal stes e une propueste grafiche eventuâl pe cuviertine. Lis oparis a varan di sei segnadis, tant che detule, cul titul dal lavôr stes. Non e cognon e direzion si varà di metiju intune buste sierade in zonte dai tescj/fumets; parsore de buste al varà di sei scrit il titul/la detule. Dut al varà di rivâ dentri lis oris 12.00 di joibe 30 di Jugn dal 2016 alì dal Ufici Protocol dal Comun di Codroip. La buste e varà di sei sierade e cu la scrite “Di no vierzi - Premi Leterari San Simon 2016”. Par ogni altre informazion si po indreçâsi al Sportel pe lenghe furlane, alì de Biblioteche di Codroip, telefon 0432/908198.
Ladins dal Friûl pag.8 – Avrîl 2016
SCRITÔRS E LIBRIS IN MARILENGHE
Pre Antoni Beline: “letaris protestantis”
Publicade la prime racolte di letaris dal archivi di pre Toni
Pre Antoni Beline al è vignût a mancjâ ai 23 di Avrîl dal 2007: a son passâts bielzà nûf agns e la sô mancjance e pese simpri cetant. Anzit simpri di plui in chest Friûl cjapât inte sorte di confusie di ideis, sul plan politic, sun chel sociâl e soredut sun chel culturâl. Baste viodi la vicende di Sapade/Plodn. Cualchidun no si sarà acuart ma o stin deventant simpri plui sotans sot l’aspiet culturâl, naturalmentri dai assessôrs regjonâi (cu la deleghe ae culture) che a messedin la polente a Triest. I ultins compuartaments di Torrenti po, a son alc che nol po sei acetât, a son di une arogance inteletuâl intai rivuarts dal Friûl che e fâs vignî i sgrisui. Cu la scuse che nus molin cuatri palanchis pal sostegn dal furlan nus fasin gloti di dut e di plui, cence un dret, cence un fin, cence une dignitât e une decence. No si po rindisi a vivulâ, bisugne scombati par vivi come che Diu comande. Bisugne vivi cu la schene drete, cence pôris, pratindint ce che nus spiet par dirit, par leç, par justizie di popul degn di chest non. Pre Antoni Beline, tal inspirânus chescj pinsîrs, nus è stât maestri, un maestri che no podarìn mai dismenteâ. Un maestri di gale che o vin vude la grande fortune di cognossi e di frecuentâ.
Di Pre Antoni za mês indaûr al è stât publicât un altri libri, “Letaris 1” (pp.248 / Litostampa – Pasian di Prât 2015), che al cjape dentri la prime part des letaris presints tal so archivi personâl. Al è stampât inmò par cure di Glesie Furlane tal agâr dal progjet “Risultivis – Opera Omnia”. Naturalmentri al è dibant spindi peraulis di maniere pe sô recension, miôr lassâ la peraule a pre Toni, cjapantle juste apont di chestis letaris. No coventin zontis, lui al dîs dut e ben. Nô o varessin dome di meti in pratiche ce che lui nus insegne.
“Siôr Santul, pre Guido Genero, segretari dal C. di Past. Liturgjiche – Udin – Siôr Santul, mi è rivade la tô seconde letare che tu mi invidis a dâ une man pe traduzion dai libris de liturgjie romane. Tu sês in plene reson cuant che tu ti lamentis che no ti ai rispuindût. Se no altri par creance o varès vût di dî alc. Dome che la letare e jere masse cjalcjade e alore, par no impiâ simpri fûcs, o ai vût ’nant stâ cidin.
Ma nol è che mi interessi. No mi va. Un centri di pastorâl liturgjiche, nol è par voltâ par furlan rituâi che a doprin a Rome. Si po tignî cont, se tu vûs, di chei, ma voaltris o vês di cirî di sboreâ fûr ducj chei “segns” che chi di nô a àn un significât e a nus disin alc. Po dopo, pe part “sacramentâl”, si po ancje doprâ une formule vignude di Rome. Ma prime sgarfin chi di nô. Se no ce liturgjie dal ostie ise? Là isal il popul, che al invente i siei mûts di santificâ i moments plui grancj de vite? Duncje, prime di voltâ la robe di chei altris, cirìn la nestre e chest al è il vuestri compit. Se no o podês lâ a trai.
La stesse robe e val pal furlan. No nus dîs un lafè nuie un rituâl par furlan se nol è furlan. Se e je robe foreste, e po stâ ancje inte lenghe foreste. Mi ven il scrupul che par voaltris il furlan al sedi une rogne di glotile par fuarce, ma no par convinzion. Baste viodi la capele dal Messâl, che lu stampin sicu “test di dutrine”. Sino mats? Alore vino di fâ dutrine sul messâl, par stâ in logjiche? Nol è just che une cumission (o lis cumissions, che a ’nd è un slac) si pastrocji di furlan dome par no lâ a cirîsi intrics cui “contestadôrs”, “chei che a voressin dut furlan” “chei che no son mai contents” e vie.
Fintremai che no si viodarà plui cunvinzion inte vuestre conversion, nus tocjarà lâ indenant par con nestri. Po dopo si podarà ancje tornâ a ripiâ la glagn. Mandi. ((26 di Avost dal 1979, pre Antoni Beline, plevan)
Al Vescul Battisti bons. Alfredo – Udin - Siôr Santul, fra pôcs dîs, ai 25 di chest, a saran za trê agns che lui al è cun nô. Intal aniversari de sô consacrazion – inviestidure – incoronazion, crocifission, mi permet di mandâi il gno pinsîr plen di afiet e di stime e, se al acete, ancje di amicizie. Se Diu vûl, cul timp si cognossarìn simpri miei e si darìn une man come fradis pal ben di cheste nestre Glesie furlane che e je deventade ancje la Sô Glesie sperìn par dute la vite.
A contin i libris che i vuerîrs di une volte, cuant che a lavin a diliberâ cualchi presonîr o a concuistâ alc di grant, a sintivin mil vôs che a cirivin di fâur pôre e di fermâju. Ma lôr a son lâts indenant istès!
Tal vanzeli si lei che Gjesù i domandà al vuarp di Betsaide: “Viodistu alc?” E chel, viergint i vôi, al disè: “O viôt la int come lens che a cjaminin”. Alore Gjesù i metè une altre volte lis mans parsore dai vôi e chel al scomençâ a viodi ben. Al viodeve dut clâr (Marc 8, 23 – 25).
Nissun profete, a prin colp, al viôt clâr, però plui al va indenant e plui il Signôr i fâs viodi. Se si ferme o se al torne indaûr, nol viôt nuie. Se al va indenant, prime al viodarà la int come lens ma po al sarà inceât de Lûs. “O salvarês lis vuestris animis cul tignî dûr (Luche 21, 19).
Che il Signôr Lu incolmi de sô pas e de sô gracie e che lu conservi. Mandi. (Plêf di San Martin Rualp e Val, 16 di Fevrâr dal 1976 – pre Antoni Beline, plevan)
In sumis al è cetant un biel lei parcè che chestis “letaris protestantis” a son dabon regâl une vore preseôs .
La schede: A. Beline, “Letaris – 1”, Ed. Glesie Furlane – Risultivis, Pasian di Prât 2015, pp.248 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it


text:
Galizie: bogns risultâts pal studi dal galizian intal Bierzo
A cressin i fruts che a frecuentin i cors di galizian intes scuelis de infanzie e primariis dal Bierzo, inte provincie dal León. Ta chest teritori, che al è juste par di là dai confins aministratîfs de Galizie, si calcole che a sedin uns 40 mil personis che a fevelin ancjemò par galizian. Cun di fat, daûr dai ultins dâts, a saressin za passe un miâr i students che tal an scolastic 2008 – 2009 a studiaran cheste lenghe, cundut che no je une materie obligatorie. Par sapontâ il studi dal galizian intal Bierzo, la aministrazion de Galizie e à fat savê che e vûl incressi i scambis tra i students e lis dotazions di materiâi didatics.
Font: Galiza Hoxe, 12/09/08


text:
Google al é daûr a fâ sù le plui grande biblioteche virtuâl dal mont. No dome par vie di dut chel ch'al regjistre sù Internet ma al volarès meti in linie duç i libris dal mont e al a bielzà fat le domande ae France.
E da nô?
Daûr de domande de Agjenzie regjonâl pe lenghe furlane (Arlef
), la Biblioteche civiche
Vincenzo Joppi, la Societât filologjiche furlane
e la Associazion Taliane Bibliotechis
a àn metût in vore il progjet "Biblioteche furlane virtuâl", cul fin di cjapâ dentri, catalogâ e meti a disposizion di ducj i utents lis informazions su produzion di stampis, o di altris supuarts, di materiâi in lenghe furlane. Duncje so vês chê di meti il vuestri madon par furlan daisi da fâ ch'o sin bielzà in ritart.
Ma le domande aé: Parcé no domandâ a Google ? A lu fasarès forsit di bant e in tic e tac.
Ansit, cun lui, vin cumó di stâ atents a ce ch'a si dîs parcé che al ven dut regjistrât dal prin madon ae ultime virgule. Jo ch'o soi a pene rivât o mi sint bielzà googhelât tal colimatôr.
No sai peró se chest al mi impedirà di dî cualchi monade. Il Friûl al mancje di fantasie. Fin cuant ch'a non indé un filtro antifantasie, Dree
eet devant:-) !


text:
23/03/09
Modulistiche bilengâl in linie
14/03/09
Scree dal an academic de Universitât dal Friûl
11/03/09
Su la strade di une leç regjonâl ancje pal todesc
“Fâ buine une leç par promovi e par difindi lis varietâts gjermanichis feveladis inte nestre regjon”. Chest al jere il prin pont dal document “Pai dirits linguistics in Friûl – Vignesie Julie 2008-2013” che il Comitât 482 al veve presentât ai candidâts in corse pes elezions regjonâls dal Avrîl dal an passât.
Vuê di matine un grup di conseîrs regjonâi dal centri diestre al à presentade la propueste di leç par tutelâ e promovi lis minorancis di lenghe todescje de nestre regjon. Al è un pas impuartant che al va propit inte direzion che o vevin proponût. Par chest si à di disi grazie massime al vicepresident dal grup consiliâr dal PdL, Franco Baritussio (te foto), che su chest teme si à simpri mostrât une vore cjalt e che al è il prin firmatari de propueste.
Cumò o sperìn che la propueste e puedi lâ indenant cence masse pidiments cemût che, magari cussì no, i veve tocjât al disen di leç pal furlan. Dut câs, prime di rivâ al esam dal Consei, al è impuartant scoltâ ce che a disaran lis realtâts associativis che ta chescj agns a son stadis in prime linie intal difindi e intal promovi lis varietâts todescjis dal Friûl. Cun di fat, a son propit lôr che, se al ves di coventâ, a puedin dâ conseis impuartants par miorâ il test.
08/03/09
Sui vot di Març
Marilenghe. Mari patrie. Mari tiere. A son peraulis là che cul zontâ “mari”, in plui di incressi il sens di afiet par ce che a rapresentin, si va marcâ cun plui fuarce il lôr aspiet feminin. Dut câs, ce che si vûl fâ intindi cu lis peraulis al è dispès lontan de realtât. In chest, magari cussì no, il riclam al feminin, al sune inmò plui induvinât.
Cun di fat, pes lenghis, pe tiere e, chel istès, pes feminis, si fevele tant di rispiet e di avualiance, ma cuant che si passe ai fats la situazion e mude. E nol covente lâ in paîs lontans par viodilu. Denant di une façade fate di dirits compagns par dutis e par ducj, masse voltis si plate la discriminazion.
Par chest fevelâ di dirits al à ancjemò sens. Seino dirits linguistics e nazionâi, come che si à fat ai 27 di Fevrâr, seino dirits des feminis come che si fâs vuê ai 8 di Març. Cu la cussience, però, che i dirits a valin simpri e no dome une dì par an e che, nol baste fevelâ di lôr, mi si à ancje di metiju in vore.
04/03/09
Nomenât il gnûf Comitât Tecnic Sientific de ARLeF
I fasìn duncje i nestris auguris di bon lavôr ai gnûfs membris dal CTS de ARLeF: Donato Toffoli e Piera Rizzolati pe planificazion linguistiche; Alessandra Burelli e Pierino Donada pe didatiche; William Cisilino e Luca Peresson pai mieçs di comunicazion; e Maria Carminati pe produzion artistiche, musicâl, e multimediâl.


text:
Dut un fumaron. No si viodeve nuie. Ti
tocjave slungjâ lis mans par stâ in pins. E lis orelis! A sivilavin
bessolis. Un tramvai cui frenos di onzi. Scrufuiât ator dal stomi, il cûr al
cirive di tignî dûr.
Il cûr, “Cûr miò. O sin dome jo e
te. Chei altris a son partîts: voi, orelis; ancje la vôs no rive a vignî fûr”.
Cumò o rivi a fevelâ cussì, ma no in chel moment. Nissune peraule. Nissun
pinsîr. Lusignis e vonde.
“Ti ten sù jo. Nin cun me”.
Une gote frescje chê
vos, frescje e fuarte, come li sôs mans che mi tegnin dongje, sledrosade come
che o soi; e il cûr tal mieç. Mi ingrampi intor di lui e mi sint menâ vie dute
intun colp. Dute. Almancul cumò o sai di jessi dute, dute interie. O crodevi di
no rivâ nancje a fâ un grumut di tocs di me. Invezit vele ca che o soi. L'aiar
fresc ta la muse, sui braçs, su lis gjambis: dute. O cîr di dî grazie al om che
a mi ten sù, ma o ai come la lenghe sgrifade. Dute sì, ma ancjemò sledrosade,
mi pâr.
Ma ce dal diaul isal sucedût? E cui
isal chest om che cumò mi pare vie i cjavei da la muse e planc plancut mi fâs
distirâ, i pîts adalt poâts suntun morâr. L'inzirli si cuiete.
O sin fûr; fûr tal aiar. Fûr dôs
voltis, insome. Al è pôc ce ridi. O dome di ridi, no sai ben. In veretât nol è
cussì mâl piardi dut intun colp, no savê plui nuie. Mi ere za sucedût un dos
voltis di sveâmi e di no savê nuie altri che di jessimi sveade. “Cui sono?
Frute, femine? O ai di lâ a scuele o a vore? Isal cjalt o frêt? Dulà soio?”. Un
grun di domandis. Nol jere mâl. Dute la mê vite, come un capot, e stave fûr e
spietave di jessi ricognossude. E jo li, distirade, a domandâmi, cence premure,
beade, cence vistîts, intune lûs lizere di un soreli cence nom.
E cumò compagn. Volarès polsâ in chest
'fûr' cence nom, dongje un om cence nom, che al sta cidìn come me e nol va a
movi domandis. O soi fûr. E lui cun me. Ma no, no propit come me. Jo o soi fûr
di no sai ce, ma lui al sa. Al sa dulà che o jeri: mi à tirade fûr! Vele la
freadure. Pecjât. “Skoda” a disin i sclâfs – e la Skoda mi pâr propit une
freadure. Eco. Tant par tignîmi sù.
Po ben. Jo o stoi buine ca. O tâs. Tant
o soi dute interie. Mi visi ancje il me nom: Marie. Ce nom! Cuissà ce che
pensavin cuant che mal àn dât. Se a mi àn batiade alore forsit a vevin tal cjâf chê vergjin mari di Jesus. Une
mari vergjin; ce destin curiôs. Jo no cognòs il me destin ma sigur che
al è un destin teren, cuarp di femine su la tiare, propite cheste tiare che mi
clame e mi ten slungjade parsore ancje cumò. Tiare cjalde, tiare dure, tiare
bagnade che ti fâs sbrissâ. Tiare mê, che ti cjali e ti cjati za sot la piel.
Puare Marie Vergjin: si sporcjave
dome a cjalâle la tiare.
Par me il me nom al è chel da la
Marie di Magdala, dome je femine jenfri i dissepui dal
Signôr.
Cualchidun al conte che e jere la sô
femine... une storie masse terene. Ancje la mê, ma mi visi dome tocs, tocs di
musis, tocs che a nasin bon, tocs di vaî, tocs che o ai tacâts intor. Oh, no;
di gnûf a tocs, ancje il sintiment. Al è miôr che o tiri flât e o fermi di
insumiâmi. Al è mior che o tachi di dulà che o soi cumò: Marie, distirade, cui
pîts adalt, un om cidìn dongje e une musiche biele; ma tant biele, sint ca! Mi
ven di balâ.
O stevi balant! E chei altris a son
ancjemò li a fâ fieste.
Dreci un pôc il cjâf a cirî i voi di
chest om. “Scusimi sâtu. No sai ce cje mi è sucedût”. “No vê pinsîr. Stâtu
miôr?” “Crôt di sì”. E o crôt di stâ ancjemò miôr cumò che al à fevelât. Al à
alc ta la vôs che a mi ten dongje, come prime cu lis mans. Al tire sù tocs ator e ju pee, cun chiste vôs.
“Dimi cemut che tu ti clamis. Jo o
soi Sandro”.
“Il me non al è … Magda”.
di M'arias
Conte n. 109


text:
Lis stradis di cjamp lis vint dentri: dôs cjariadoriis batudis dai tratôrs e tal mieç une rie di jerbe, sute e plene di polvar. Vin corut ducj achì, a pît o in biciclete, lant daûr a lis strissis rotis dai sborcs o spaurîts di cualchi madrac. In bande, ogni tant a vegnin sù da lis boschetis: urtiis, talate, saût, agacis, morârs… soredut baraçs. Si ingredein fintremai a scancelâ il cîl e il lusôr.
Nus sticin chês galariis di vert.
A jentrìn dentri come intune bocje misteriose, l'odôr di mufe si misture cul fresc.
O ai viodût lâ dentri ancje gno fi, prime che la bocje si sieràs, intun mastiâ di len spacât e sgrifignâ di spinis. Al businave e businave. Un vuicâ disperât che nol platave il rumôr di vuès spacâts e piel sbridinade.
Dopo vonde. Cidinôr. Dome gris e cianis.
Al veve vot agns e no àn plui cjatât nancje i vistîts. Par un pôc a àn pensât che fos stât jo: no fevelavi plui.
Pai cjamps, no soi plui tornât.
di Raffaele Serafini
Contis dal Ostîr
Claude Monet
"Il sotbosc in te foreste di Saint-Germain"
(1882) vueli su tele


text:
mercoledì 30 marzo 2016
La haine
Nol jere nie di fâ, par Clementina al jere antipatic. E jere chê che e odeave di plui il nestri Dree. E jere di Milan, plene di caghe. Jessint fie di un militâr e jere vignude a stâ tal Friûl des grandis casermis. Si jere iscrite a la Scuele dal Grant Pindul, la orende scuele di mumiis, come che le clamave il nestri Dree: scuele plene di bidei mutilâts e alcolizâts e professôrs cagons. Se no tu jeris de creme di Udin, fi di cualchi miedi, avocât o nodâr, tu partivis za in svantaç. Ma ce jerial lât a fâ ta chê scuele li il nestri Dree, fi di operaris, brut, plen di bruscs, vistût mâl, cui dincj in disordin e i ocjâi di Nicola di Bari?
Al veve veleitâts di deventâ gjornalist. Al veve ancje dât un esam suplementâr di latin par podê iscrivisi ma… nie di fâ, une batoste daûr di chê altre: -1, -2, INCLASSIFICABILE… la uniche suficience le veve in religjon!
Clementina e jere bieline, riçote e castagnole, cu lis orelis un pôc a la Spock. E flirtave cul plui biel de scuele, Zuan, che al faseve ancje l’atôr.
Une dì te ore di sience e jere vignude fûr la storie dal ses. Dree al veve 14 agns ma al jere une vore indaûr e nancje svilupât. Nol saveve nie di nie e ducj lu coionavin, massime Clementina che e jere intun banc dongje di lui. Ancje il professôr si jere mitût a ridi viodint la ingjenuitât dal zovin ocjalon.
Di tantis che i à ditis Clementina a chel puar frut lui, arcistuf, al à alçât la man par domandâ al prof “Posso uscire?”
La lengate de fantate di Milan i à dât a Dree il colp dal K.O. disintji a basse vôs… “Sì, sì, vai a farti una sega…” e dongje ducj a sgavarâ.
Puar Dree lu cjatarin pôcs minûts daspò: si jere butât jù pal barcon di tante vergogne. Dôs oris plui tart al murive tal ospedâl.
di Checo Tam
Note
(Ogni riferiment a personis o acjadiments reâi al è dal dut un câs)
Etichetis: Checo Tam, Contis, Famei, Gjenar sociâl
lunedì 28 marzo 2016
La storie da Piore Sglonfe
Tant timp indaûr, dongje il flum e viveve la Piore Sglonfe.
E veve cjatât il so puestut: un biel prât di jerbe frescje di passonâ e il flum, par podê bevi la aghe che e rivave dai monts. No faseve nuie in dute la mari dal dì. Dome mangjâ e bevi, tant che a jere deventade gruesse fûr di misure. Difati la clamavin Piore Sglonfe.
Un dì e à volût fâ un zirut, tant parcè che a jere plene e passude e cjaminant e je rivade fin dongje un arbulut. L'arbulut al jere dut content. Las sôs ramasjes a jerin plenes di ucieluts che a piulavin e che a cjantavin. E lui al jere legri di podê jessi la lôr cjasute.
La Piore Sglonfe subite e je deventade gjelose dai ucieluts. «Ancje jo», e diseve «o volarès lâ parsore da l'arbulut. Al devi sedi biel stâ parsore a cjapâ il fresc». Pensant cussì a cirive di lâ sù sul moralut, ma e faseve une fature mostre, di tancj budiei che a veve intor.
A fuarce di vites e rive a rimpinâsi sù par l'arbul. Rivade insom, l'arbul al à scomençât a pleâsi. «Smonte, piore», al diseve l'arbul, «Tu pesis masse e di un moment a chel altri mi romparai». Ma la Piore Sglonfe ai rispuindeve rabiose: «Tâs arbulut! Tu âs pûr i ucieluts parsore. Se no tu mi tegnis ancje me, no tu sês amant das besties».
L'arbulut al cirive di tignî dûr, ma al faseve une vore di fature. Ancje i ucieluts a jerin scjampâts. La Piore Sglonfe a dave cualchi scalçade par regolâsi, e ogni volte e dave di chês scjassades a l'arbul che al tremave dut.
Intant si faseve sù il timp, e tal zîr di pôc, al veve scomençât a plovi. «Judimi che o sbrissi», a vosave la Piore Sglonfe, ma l'arbul nol podeve fâ nuie. La lane da Piore a jere dute imbombade di aghe e cumò a pesave al dopli di prime. L'arbul no je faseve plui. Aromai al tirave flât a stos e las ramascjes a scomençavin a cricâ.
Ma, intun trat, dal cîl dut scûr e plen di nui, je rivade une saete che à cjapât juste la Piore Sglonfe. La sflamiade e a fat sbrissâ la Piore jù da l'arbul. E a petât un plomp par tiere e po dopo je scjampade ciulant. Di in chê volte l'arbulut al è restât un pôc stuart, ma ancjemò al à rivât a jessi cjasute pai soi amîs ucieluts.
La Piore Sglonfe je muarte sglonfe pôcs agns pui tart.
Eco parcè che cumò si taie la lane a las piores. Parcè che se a vessin di lâ suntun morâl e che a vedin di cjapâ la ploie, almancul no lu stuarzin.
di Vigji Pitoss
Etichetis: Contis, Flabis, Vigji Pitoss
domenica 27 marzo 2016
La pasche di Agne Lene
Al jere bielzà 20 minûts che agne Lene a cirive di clamâ l'ospedâl e, ogni volte, le clamade a jere interompude, o ben nol rispuindeve nissun. Ma a veve il timp e, armade di pazience, a tornave a fâ il numar fin che finalmentri, che diu ur mandi un colp, cualchidun al rispuindé.
- Siii, ecco, ecco, come posso aiutarla?
Cence pierdi timp a contâ che a stave li da 20 minûts, agne Lene a lave drete al sodi.
-Bundì, eco o varès di domandâ cemût che sta il malât dal 102. Staial miôr o staial piês? Podaressia passâmi il miedi par plasê? O soi la sour da malada.
-Cemût si clamie le malade?
-Eh... Si clama Agostinis Elena pó.
-Che spieti un momentin chi cîr... Sssi, i pasi le infermiere...
Daspò cinc minûts:
- Si, qua l'infermiera del primo piano, mi dica.
- Bundí, i varés chê di savê cemût che a sta chê da cjamara 102 che...
- Un momentin o voi a cirî si cjati il miedi di turni. Che no stedi a tacâ.
Daspò dîs minûts:
-Pronto, qua el médego di turno, che la me diga.
-Bundì dotôr, o volarès savê cemût ch'al sta la pazient da cjamara 102 che si cjata aí da una setemana.
-Un momentin che le passo la infermiéra. E al tache.
- …? Folc ti trai di un triestin, mi mandial da Ponzio a Pilât cumó?
- Pronto, qua l'infermiera. Mi dica.
- Po ben ch'a sinti mo, puedia passâmi il miedi inmò 'na volta pal pazient dal 102? Grazias
- Si, mi dica.
- Ch'al sinti mo dotôr, che nol mi stedi a passâ le infermiere inmó 'na vôlta ma ch'al mi disi lui la rispuesta. O volarès juste savê cemût ch'a sta la pazient dal 102.
- Ah sì, che la mi scusi, un momento che veo dove la zé la sua cartela.
Finalmentri daspó altris cinc minûts, une rispueste.
- Hmm, eco qua. Ben, uncuó la ga magnà ben, no la gà freve, la tension e il polso son normai e stabili. Se la va ben, le cavàmo via el monitor cardiaco e se dopo 24 ore la continua cosí la podrà tornar a casa.
- Ahh, ce biela notizia. Nol sà ce contenta chi soi.
- Con la sua parlada furlana, lei la varía de ésar de la faméja o me sbàlio?
- Inmò miôr sior dotôr, o soi la malada dal 102 e lu clami da mê cjamara. Al é 'na setemana chi soi achi e cun dut il via vai ch'a 'nd é ator di me nissun nol mi dîs nuia. O volevi justa savê cemût chi levi e si podevi tornâ a cjasa pal dí di Pasca.
- Ben sí, Che la stia solo atenta a no magnar massa polenta se no la ga vója de tornar quà de nóvo. Bona Pascua siora Lena!
di Jaio Furlanâr
Etichetis: Contis, Gjenar ironic, Gjenar sociâl, Jaio Furlanâr
sabato 26 marzo 2016
Contis a Sant'Andrât, la cronache
Il vuestri Ostîr al veve un pôc sierade la cuistion de serade di Sant'Andrât, di front ae Pasche e a dutis lis altri robis che a vegnin daûr, a scomençâ cu la serade li de Tarantola, joibe di sere, ma ve li, che su richieste di Bepi, che al è di Sant'Andrât ma al è a stâ fûr de Patrie, bisugne contâle.
E alore vele chi, la cronache de serade di joibe, a Sant'Andrât.
Joibe di sere, joibe sante, e si saveve, e di fat, si veve preparât sedi une conte inedite, di Pasche, e un ghiringhel in teme... ma no si podeve proviodi che e fos ancje la partide de Italie, a Udin, e che la messe di ordinance e capità propite a chê stesse ore tarde e che Talmassons nol podès concedi la sale in paîs e si scugnìs fâ la serade a Sant'Andrât (che o vin scuviert, nol è nancje sul Tomtom :) )... Nuie pôre; si tache plui tart, cuasi a 9, ancje parcè che prime di tacâ i vûl contât un pôc di dietro le quinte..
1) I in doi in rive e no tocje a son un sôl In rive e no tocje, parcè che al veve confondût une serade cuntune altre e podopo, vint ancje lis provis di fâ, no si è stâts in câs di recuperâ chel altri (sucêt cuant che si à a cefâ cui artiscj :)
2) il microfon de sale si è impegnât a lâ ben fintremai cinc minûts prime dal event ma dopo cualchidun al devi vêi spudât parsore e vêlu ofindût e lui al à metût il mustic e nol à funzionât plui ben
3) Scomençânt plui tart o vin decidût di taiâ une conte inedite che si clamave Agnui... ma nus reste buine par une serade che e vignarà
4) Ostîr, famei, cjantôr e camarele a àn pensât ben di lassâ une conte cence companie musicâl par podê dediâ un pôc di timp a lis polpetis cul sclopit e un tai di blanc... insome, a son prioritâts, te vite e a van rispietadis
E dopo dut chest, o vin tacât.
Sale cuasi plene cuntune cuarantine di personis stiçâdis ancje de curiositât di sintî lis storiis dal lôr paîs.
Prin di dut une vierzidure di bande di Katia Odorico a non de Associazion Lidrîs furlanis, di Talmassons, che nus à ospitât e e à inmaneât cheste rassegne di Cuatri cjacaris cul autôr.
Po dopo o vin tacât cun Jacum Trevisan, nestri contecurtâr, che o vin scriturât come presentadôr, obleantlu a lei il libri in pôcs dîs e difat, par fâ viodi che lu veve let, al à fatis un grum di domandis inteligjentis, cuasi che l'Ostîr, come par meracul vistût vonde ben, al fos un vêr scritôr.
La prime conte e je stade Pipins, ambientade intun curtîl di Talmassons, e incredibil, dopo la prime conte, lete di Checo come par solit benon, e je stade parfin une domande al ostîr, che al à scugnût confessâ che lis contis lis scrîf subite par furlan e non son scritis prime par talian e dopo voltadis.
Dopo cualchi cjacare cun Jacum, che al à volût savê alc di cemût che a nassin lis contis, e je stade la volte di Anin, une conte a doi plans temporâi lete a dôs vôs e cui frameçs musicâi dal nestri Cjantôr, cun armoniche e ghitare.
Anin, cun di plui, e je stade ancje la prime conte di famee scrite, e no jere stade mai lete in public, e a part i problemas di acustiche, no nus pâr che e sedi vignude mâl.
Dopo cualchi altre cjacare, e je stade la volte dal cjantôr, che nus à sunât la sô top hit "Cjasottis" che no si intitule cussì, ma che nus plâs clamale cussì.
Tierce conte de serade, une conte sui Yokai gjaponês, ancje cheste che no je tal libri, e ancje cheste lete di Checo, che si è divertût une vore a fâ la part di un frut che al scoltave lis contis di so nono "un pôc fûr cul cjast" e che però ae fun de conte lu puartavin in ricovero... ma il frut al veve benzà pensât ce fâ. Titul de conte? Svindic!
E par finî, la conte inedite, di Pasche, che e jere une ricete platade sot forme di conte e e insegnave a meti adun la colombe, chê di une volte, che no je tan dolce e che e somee al pan, ma che si fase a forme di colombe, cul ulîf benedît tal bec e un ûf su la schene, sierât dentri.
E la gnove e je che la conte inedite e je stade lete de ospite a sorprese de serade: Lussia di Uanis, nestre camarele de osterie.
La conte no savìn se e je plasude, ma lis colombis preparadis de mari dal ostîr, lis polpetis cul sclopit e la fertaie, al pâr che a fin serade a sedin plasudis avonte, jessint che nol è vanzât masse.
E dopo?
E dopo nuie, dut ben parcè che la int e à cjolt i libris, e je vignude a domandâ alc o a complimentâsi cul ostîr, e come par solit si è scuviert alc di paîs che no si saveve e che si podarà doprâ par modificâ lis contis. Insome... une biele serade, dulà che si è rivât a misturà culture, narative, contis curtis, lenghe furlane e un moment di stâ insieme cuiets a fâ cualchi cjacare, che nol è mai di butâ vie.
Etichetis: Bizio Citos, Camarele, Cjantôr, Contecurte, Events e Leturis, Famei, Jacum Trevisan, Lussia di Uanis, Ostîr, Raffaele Serafini
Mandi Paolo...
Si vîf, si fasin robis, si va indevant, e si sa, al capite che cualchidun al vegni a mancjâ, e cualchi volte tu âs cuasi il timp di preparâti.
Cualchi volte no, come in chest câs, parcè che al è masse adore e no tu te spietis.
Contecurte, se e je inmò chi, a contâus storiis, se e je vignude sù come che e je vignude, al è ancje par merit di Paolo Roiat, che nus à saludâts ducj l'altri îr, di bot, par chês disgraciis che a sucedin di bot, cul destin, e o sin restâts ducj cence peraulis.
O vin cjatade cheste fotografie, viere, fate ai timps dal prin vagon, chês seradis bielissimis, tal sô curtîl a Remanzâs, e dopo cjase sô, a bevi e mangjâ alc.
Nus plâs visasal cussì, parcè che al jere pardabon cussì che al jere, un di chei che pronts a dâ, a regalâ, a tirâ fûr il miôr di chei che i stan ator. Al jere une vore dificil, cun lui, jessi malcontents o sustâts. Ostîr e Famei si son cjatâts propit in gracie dal vagon, o vin scritis contis ambientadis in chel vagon, si lâts in viaç cun lui, cu la piçule stue metude par scjaldâ, i cuadris picjâts ator ator, cualchidun a sunâ, il tai simpri pront... Al è pôc ce dî, ogni tant, ma al è just dî grassie.
In chel vagon, chê volte, si visin di une robe soredut: cuant che si faseve la polse, a mieç spetacul, par bevi alc e cjacarâ, al levi simpri a finîle che dopo nissun al veve voie di tornâ a tacâ, di tornâ a lei... si steve ben cussì, li, a cjacarâ, a discuti - che cun lui dongje al jere simpri alc di ce discuti - e a cognossisi, gjoldisi il timp, fûr da lis secjaduris dal mont...
E insome, nus va di saludâlu e disi grassie, di cûr, par chel che al à fat e che nus à lassât.
Etichetis: Events e Leturis, Gnovis
venerdì 25 marzo 2016
Lis robis justis
Al jere un om che al veve un fi e al jere restât vedul e al è sposât cuntune altre femine. Cheste femine e jere triste e e veve invidie dal fiastri. L’om al jere simpri a vore e intant jê e pestave il fiastri e no i dave di mangjâ…
Une sere al ven cjase il pari di vore e nol cjate so fi.
“Là isal lât?” al dîs l’om a la femine.
“Mah? Al è lât fûr no sai dulà…”
Bon. E passe cualchi zornade, che e jere une famee che a mangjave mâl, di miserie, l’om al cjate une biele pagjelade di cjar.
“Femine, finalmentri che si mangje un pocje di cjar, che si mangje ben…”
No sai ce che e à inventât sù jê… “Me à dade un siôr…”
E jù mangje ogni dì cheste cjar; alore dopo un pôc al sint une vôs di lontan, il pari biel che al mangjave.
“Madrigne crigne crigne tu mi âs fat cuei te farsorigne e mio pari cussì bon che mi mangje cul piron.”
“Cui isal che al dîs chês robis?” al fâs a la femine.
“Eh a son i gjats là che a vain…”
E lui al à vût dai dubis parcè che, biel che al mastiave, al sintive chê robe li, no?
A un ciert moment al è lât ta chê stanzie là di là e al à viodût i tocs di vues e al à capît che al veve mangjât il fi!
E dopo lui si è rabiât e al à cjapât la femine e cu la pale o cu le forcje le à copade.
Finide la storie. Jo le sai fin alì.
E forsit e je ancje finide, ancje se cuant che me contave o pensavi simpri che no podeve finî cussì, copâ la matrigne nol podeve bastâ a fâ tornâ lis robis a puest, par che il fi al restave muart e mangjât.
Ancje cumò no mi somee une conte juste, e pûr, mi visi, e jere la conte che mi plaseve di plui.
E forsit e je ancje finide, ancje se cuant che me contave o pensavi simpri che no podeve finî cussì, copâ la matrigne nol podeve bastâ a fâ tornâ lis robis a puest, par che il fi al restave muart e mangjât.
Ancje cumò no mi somee une conte juste, e pûr, mi visi, e jere la conte che mi plaseve di plui.
di Milio dai Cjans
Etichetis: Contis, Flabis, Gjenar romantic, Milio dai cjans
mercoledì 23 marzo 2016
Imigrazion
"Ah, par une navisele sclopade vie pal viaç! Miôr!"
"A vulin dome robânus il lavôr!"
"Cui si free dai umans!"
A è une Istât cjalde su Rigel 8.
Etichetis: Contis, Gjenar sociâl, Jacum Trevisan
lunedì 21 marzo 2016
Aeroplanuts di cjarte
- Mandi Anute, mandi mandi biele frute. -
- Mandi Tonin, mandi mandi biel frutin. -
Cussì si saludavin Anute e Tonin ogni volte che si viodevin. Lis lôr cjasis a confinavin. Ducj i doi a jerin nassûts tal stes an e mês, a vignirin su insiemi. Di pitinins a corevin libars come jeurs daûr di chês cuatri besteutis che a passonavin tal curtîl, cul cressi, jê e zuiave cuntune pipine di peçote e lui cuntun avionut di len.
Parie a scomençarin la prime elementâr. Ae frute le sentarin tal prin banc. Anute no alçave i voi ni dal cuader, ni dal libri ilustrât a colôrs. Si le viodeve diligjente e aplicade in dut chel che faseve.
A Tonin i derin il banc insom de aule. A dî il vêr, al jere simpri cul cjâf a nolis cjalant fûr dal barcon. Al veve une cundizion, chê di fâ aeroplanuts di cjarte, cun dai sfueis di fumets, che ju tignive platâts sot dal banc.
Cuant che la mestre cun la aste in man si zirave viers la lavagne par segnalâ alc, il frut al meteve in moviment il piçul aeri, fasintlu cjapâ velocitât, al sierave i lavris e sbrufant al compagnave il rulâ dal aeroplanut, “brrrrrr….”
Il bersai e jere la cjavelade di Anute, ornade tal mieç cuntun biel floc blanc in forme di pavee. La frute, cun bocje di ridi e fasint fente di rabiâsi, e gjavave cun cure il manufat imberdeât te gale, lu pleave par ben, metintlu vie jenfri i sfueis dal libri.
Cussì al finì l’an scolastic de prime elementâr. La pagjele di Anute e jere une des miôr, ricevint de diretore peraulis di laude. La frute e cjapave sú ce che e veve semenât. Impen la pagjele di Tonin e faseve dûl, il dit de diretore al fo scjars e precîs: - Al è un frut apatic e disinteressât al studi -, chestis riflessions lu faserin ripetent.
L’an dopo, Anute, cun la sô biele gale stucade, e jere tal prin banc de seconde elementâr, diligjente e aplicade come simpri. Cun segrete sperance, ogni tant e zirave il cjâf… il banc insom de aule al jere vueit.
Ae prime elementâr, i aeroplanuts di cjarte a continuavin traviersant il spazi aeri vuidâts de man di Tonin. Cumò la lôr trate e veve altris destins.
di Galliano di Buenos Aires
Publicât di gelo stellato a lis 13:53:00 13 coments
Etichetis: Contis, Galliano di Buenos Aires, Gjenar romantic
giovedì 17 marzo 2016
Yōkai in dôs lenghis a Udin
E lu savês ben che il vuestri Ostîr nol sta mai fer e si invente simpri une.
Ce si esal inventât chest colp?
Une sfide!
Di contis curtis!
Contis par talian cuintri contis par furlan!
E dutis lis contis a fevelin di Yōkai, i spirts gjaponês che al doprât par il so libri dal San Simon, Soreli jevât a mont.
E cun di plui a deciderà la int che e je a viodi, cui che al vinç.
E si podaràn viodi ancje une vore di dissens come chel de locandine, ognidun par un spirt.
E a sarà la companie teatrâl dai Dret & Ledrôs, a interpretâ lis storiis.
E l'Ostîr a presentâ.
E a saràn dutis contis mai letis in public.
Eeeeee e dopo ce ancje!
No viso vonde? :)
Si che duncje,
JOIBE AI 31 DI MARÇ
LI DE LIBRERIE TARANTOLA
DI UDIN
AES 18.00
Yōkai par talian
cuintri
Yōkai in friulano
Li parsore la locandine a colôrs, chi sot chê in blanc e neri.
Ma si cjate dut su la pagjine dal event facebook o su chê de ostarie.
Insome... sin a Udin, o vin un event che al è interessant ancje dal pont di viste didatic, par scuvierzi un pôc di une altre culture, lontane come chê dal Gjapon.
Se a volês dâ une man al plurilenghesim e ae leteradure furlane: invidait, condivideit, vigneit, plaseit...
Etichetis: Berlon, Contecurte, Contis, Events e Leturis, Michele Londero, Ostîr
Iscriviti a: Coments al post (Atom)


text:
Cuant che si lis met in rêt, lis comunitâts minorizadis si infuartissin sot dal aspiet identitari e a puartin indenant cun plui sucès lis politichis di promozion de lôr lenghe. Cun chest intindiment la Provincie di Trent e à inviât, ancjemò tal 2007, un progjet di colaborazion internazionâl batiât “Adotìn une lenghe” che al met adun i ladins de Val di Fasse e la comunitât achuar de zone amazoniche dal Ecuador. A son za diviersis lis azions puartadis indenant inte suaze di chest progjet che cumò al è daûr a sierâ la sô prime fase. Par tirâ lis sumis di chest lavôr, une delegazion ladine e je lade in Ecuador dai 30 di Avost ai 11 di Setembar. Chest viaç al veve ancje chê di imbastî un rapuart salt e diret tra i insegnants de scuele ladine e di chê achuar di maniere di infuartî la colaborazion sul plan didatic e sociolinguistic. Il prossim passaç dal progjet al è chel di meti adun des unitâts didatichis specifichis indreçâts ai fruts des elementârs par imparâ lis lenghis minoritariis.
Font: Provincie di Trent, 20/08/09